text
stringlengths 248
25.3k
| label
stringclasses 10
values |
|---|---|
Майя Бывальцева 27-тӥ куартолэзе Удмуртилэн тӧроез Александр Бречалов мерлыко вотэсын меӵак эфирез дыръя коронавирус инфекциен черламез сярысь ивортӥз. Мон ужме нимаз висъяськыса азьланьтӥсько. Эмчиос чакласа возё, вань куронъёссэс быдэсъясько. Больничной басьтыны но эмъяськонние выдыны мугъёс та дыре ӧвӧл Александр Бречалов, Удмуртилэн тӧроезОзьы ик со ватсаз, соин кусып возем муртъёс трос ӧвӧл, висёнэз огзылэсь но ӧз шараялэ. Улосвыл тӧролэн кылъёсызъя, со тодэ кугес висись муртэн пумиськылыны быгатӥз - 21-тӥ куартолэзь бере. Тодэ вайытом, 22-тӥ куартолэзе Удмуртиысь мерлыко политикая но ужъя министр Татьяна Чуракова выль коронавирус инфекциен черламез сярысь вераз. Тегъёс: Тазалык Ижкар висён Удмуртия коронавирус АлександрБречалов | Тазалык |
Туспуктэм: Удмуртиысь физкультурая но спортъя министерстволэн пресс-службаез Наталия Сильвестрова 15-тӥ южтолэзе Чайковскын Россилэн биатлонъя первенствоез улсын эстафета ортчиз. Удмуртиысь спортсменъёслэн командазы кыкетӥ инты басьтӥз. Со сярысь элькунысь физкультурая но спортъя министерстволэн пресс-службаез ивортӥз. Удмуртиысь командае Максим Ишкатов, Иван Мельчаков но Егор Гавшин пыризы. Спортсменъёс вормисьёслы 31,5 секунд келязы. Нырысетӥ инты Красноярск улосвылысь команда басьтӥз (51:03), бронза медаль Тюмень улосвылысь команда утӥз (+1:14.9). Тодэ вайытом, Удмуртиысь биатлонист Россилэн первенствоаз азвесь медаль утӥз. Тегъёс: Спорт куасэнбызьылон Удмуртия | Спорт |
Майя Бывальцева 15-тӥ толсурысен Ижкарысь шор улдьчаосын выль ар тылъёст ыӝуатыны кутскизы. Со сярысь кар администрацилэн пресс-службаез ивортӥз. Югытгес но яркытгес Шор площадьын, Пушкинской, Киров, И. Горький, Лихвинцев, Наговицын нимо, Студенческой ульчаосын но Северной пролкаын луоз. 19-тӥ толсурлы выль ар кызъёс Шор площадьын, Шувалов нимо скверын, Гоголь нимо бульварын тылъёсын ӝуатскозы. Карл Маркс нимо ульчаын, эспланада вӧзын, «Бызись Дед Мороз» иллюминациез улӟытозы. Ӝытазе карысь тылъёсты ӝуатэмен ӵош яркыт тылъёс пишто ни кар администрацилэн юртэз азьын, Пушкинской ульчаын, Вормон скверын, Металлургъёслэн скверазы, Оружейник Драгуновлэн сквеаз, Татьяналэн сквераз, Эшъяськон скверын, Егит кузпалъёслэн скверазы, Мылкыдъёсты веран скверын. Со сяна, таяз арняе пӧртэм маршрутъёсысь 18 трамвайёс выль ар тылъёссэс улӟытозы. Тегъёс: Ижкар Удмуртия праздникъёс Выльар | Мерлык |
Туспуктэм: Наталия Сильвестрова Наталия Сильвестрова Матысь куинь нуналэ Удмуртиын вакчи дыръем зоръёс ортчозы. Ужан арнялэн но инвожолэн берпуметӥ нуналаз но кӧня ке зороз. Температура ӝутскыны азьланьтоз, тужгес но шуныт арнялэн шораз луоз. Со сярысь улосвыл Гидрометцентрлэн пресс-службаез ивортӥз. Вуоно уе +5…+10, ӵуказе нуназе +20…+25 градус возиськоз. 28-тӥ инвожое уйин +6…+11 градус луоз, 29-тӥ инвожое – +9…+14, нуназе +22…+27 градус шуныт луоз. 30-тӥ инвожое уйин +11…+16, нуназе +19…+24 градус возиськоз. Нырысь-валысь чакланъёсъя, шутэтскон нуналъёсы тӧло куазь луоз, гудыръяса-чилекъяса зороз. Тегъёс: куазь Гидрометцентр Удмуртия | Инкуазь |
Майя Бывальцева Секыт улон югдуре вуэм быдэ вуымтэосын но пиналъёсын ужан вылысь «Наставничество» ӵектосэз Удмуртия Стратеги кичӧлтонъёсъя агентствоен юрттэмен азинтоз. Кызьы ивортӥз улосвыл тӧролэн но кивалтэтлэн пресс-службазы, со пумысен тупанкылэз Петербургысь экономикая калыккуспо форумын юнматӥзы. «Мон ачим трос аръёс ӵоже наставничествоен вырисько. Светлана Чупшеваен (Статеги кичӧлтонъёсъя агентстволэн кивалтӥсез — ред.) ми валамы, кужыммес огазеяса, ми Удмуртиын пилотной ӵектос лэсьтыны быгатомы шуыса. 3-тӥ инвожое Ижкарын ми сое Анна Кузнецоваен (Росси Федерацилэн азьмуртэз бордын нылпилэн эрикрадъёсызъя ужоскетчи — ред.) юнматомы. Зэм верало, куке милям кылӥзы та ӵектос сярысь, туж тросэз отчы пыриськыны мылкыд каризы. Милям улосвыл ӵектосысь огъяросси ӵектос лэсьтыны луонлыкъёсмы вань. Удмуртия понна та ужпум туж бадӟым инты басьтэ, мон туж шумпотӥсько, туннэ та тупанкылэз Агентствоен юнматӥмы шуыса», — вераз Александр Бречалов. Кивалтӥсьёс секыт улон югдуре шедем пиналъёслы но егитъёслы мерлык улонэ берытскыны юрттон ласянь валче ужаны кенешизы. Светлана Чупшева Александр Бречаловлы кичӧлтонэз понна тау кариз но таӵе ӵектосъёс сярысь вераськыны туж кулэ шуыса пусйиз. «Адӟем карымон луоно, вормонъёс но ужан амалъёс сярысь верано. Секыт улон югдуре шедем пиналъёслы туж кулэ палэнысь адями, кудӥз маин ке но юрттоз, мар ке но валэктоз. Мон оскисько, та ӵектосэз быдэстон улсын Удмурт Элькун сыӵе умой пилот луоз шуыса», — вераз Светлана Чупшева. Тодэ вайытом, Удмуртиын «Наставничество» ӵектосэз быдэсъяны луонлык сярысь вераськон оштолэзь пумын потӥз. Александр Бречалов секыт улон югдуре вуэм быдэ вуымтэосын ужан амалъёс пӧлысь устооссэ огазеяны ӵектӥз. Ӵектос 3-тӥ инвожоысен ужаны кутскоз. Со нуналэ Ижкарын Эрикрадэз тӥясь быдэ вуымтэсоты огдыре возён центрын презентация ортчоз, нош наставникъёсты но быдэ вуымтэосты ог-огенызы тодматозы. Тегъёс: Мерлык Ижкар Удмуртия Санкт-Петербург пиналъёс АлександрБречалов | Мерлык |
Анжелика Тихонова корреспондент 1-тӥ куарусёнэ Удмуртиын кӧс куазь луоз шуыса чаклало. Со сярысь элькунысь пресс-службаез ивортӥз. 1-тӥ куарусёнэ куазь кӧс луыны кулэ. Уйин салкым луоз, +3…+8 градус, интыосын бус вӧлскыны быгатоз. Ӵукна +8…+13 градус луоз. Нуназе +19…+24 градусозь шуныт кариськоз, уйпал ёросъёсын +17…+19 градус луоз Удмуртиысь Гидрометцентрлэн пресс-службаезТуннэ, 31-тӥ гудырикошконэ потон уе, +3…+8 градус луоз, уйпал ёросъёсын музъем вылын 0…-1 градусозь кынтыны быгатоз. Нуназе зорылоз, лымшор ёросъёсын – золгес. Омырын +10…+15 градус сяна уз луы. 2-тӥ куарусёнэ шуныт луоз. Уйин омырын +10…+15 градус, нуназе +20…+25 градус луоз. Куд-ог интыосын кӧня ке зороз, тӧл секундскын 13-15 метрозь кужмоялляса пельтыны быгатоз. 3-тӥ куарусёнысен арня пумозь ӧжытэзтэк быдэс элькунын зоръёс ортчозы. Температура каллен улӥегес васькоз. Тегъёс: Ижкар Удмуртия инкуазь сӥзьыл | Инкуазь |
Майя Бывальцева Можгаысь сюрес лэсьтон предприятиысь ӧнерчиос Вало шур вамен выж пуктон ужъёсты йылпумъязы. Вужез 30 ар пала талэсь азьло пуктэмын но эсэпъёслы уг тупа ни вал. «Выж 9 метръем коръёс вылын возиськиз. Мынон-ветлон пасьталаез 7,7 метр вал. Кенертэмез ГОСТ-ъёслы уг тупа ни вал. Свайёсыз но кытӥ-отӥ куашказы. Выж сьӧрын чагыр эстӥськон возён инты, ӵем гинэ отчы бадӟым машинаос ветло», — вераз Можгаысь сюрес лэсьтонъя предприятилэн выжъёсты лэсьтонъя но тупатонъя управляющиезлэн воштӥсез Николай Алексеев. Выль выжез лэсьтон ужъёсты кылем арын куарусёнэ кутскизы но тол вакытэ но азьланьтӥзы. «Ӵектосъя автомобиль стропаос вылын 1200 сечениен буронабивной опораос чакламын. Соос сю аръёслы чидалозы. Ялан кынмылон но шунан сэрен железобетон сваяос сямен уз куашкалэ. Ачиз выж секталаез вормон ласянь туала эсэпъёслы тупа. Выжлэн кузьдалаез 60 метр луэ, сюреслэн огъя кузьдалаез — 470 метр, выжлэн быдэс пасьталаез — 10 метр, мынон-ветлон люкетэз — 6 метр но быдэн метр пасьта кышкыттэмлыкъя чур», — пусйиз Николай Алексеев. Выжлэн валтӥсь люкетъёсыз интыысь предприятиын поттэмын. Ӵектослэн оглом дуныз 49 миллион манет луиз. Тегъёс: Можга Удмуртия транспортъяносюресвозёсъяминистерство лэсьтськон | Авто |
Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Балезиное «Вместе против диабета» огъяросси акци улсын тазалык поезд вуиз. 300 пала улӥсьёс ӧнерчиос дорын эскерон ортчыны быгатозы. Со сярысь Удмуртиысь тазалыкез утёнъя министерстволэн пресс-службаез ивортӥз. Ужрадэз Владивостокын 11-тӥ куарусёнэ мытӥзы. Балезино 24-тӥ инты луиз, кытчы поезд вуиз. Каргуртын со кык нунал ужалоз. Акция Москваын 15-тӥ шуркынмонэ йылпумъяськоз. Акцие пыриськисьёс вирзэс эскерыны, ньылондорбезлы (щитовидная железа) УЗИ, электрокардиограмма лэсьтыны, пыктосэз шарянъя эскерон ортчыны, терапевтэн но эндокринологен кенешыны быгатозы. « Поездлэн Котькуд дугдоназ ми нуналлы быдэ 100-150 адямиез учкиськомы, эскериськомы, вань-а сакырвисёнзы яке ньылондорбез герӟаськем черъёссы » Тамара Пелевина, эмчи-эндокринолог Экеронъёсты эмчиос ёрос эмъяськонниосы келялозы, кытын адямиост азьланяз учкозы но эмъялозы. « «Тазалык поезд» акциез Россиысь тазалыкез утёнъя министерство но «РЖД-Медицина» адямиослэсь саклыксэс тазалыко улон сямлы но пуш секрецилэн безъёсыныз герӟаськем висёнъёсты ялонлы висъян понна радъя. II типъем сакырвисён туж вӧлмемын, Удмуртиысь 150 сюрслэсь трос мурт соин курадӟе, 3,5 сюрс черлан учыръёсты арлы быдэ шараяськомы » Марина Петренко, Удмуртиысь тазалыкез утёнъя министрлэн воштӥсез Тодэ вайытом, Удмуртиысь эмчиос диспасеризаци дыръя тужгес ӵем шараяськись висёнъёс сярысь веразы. Тегъёс: Тазалык Тазалыкезутёнъяминистерство поездъёс Балезино Удмуртия | Тазалык |
Туспуктэм: Константин Вознесенских Наталия Сильвестрова 3-тӥ тулыспалэ Удмуртиын пилемо луоз, уйин интыен, нуназе дырын-дырын кӧня ке лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыӝужан вискысь секундскын 3-8 метре пельтоз. Элькунъя уйин -7…-12 градус, нуназе -3…-8 градус возиськоз. Сюресъёс вылын йӧвалег. Омыр зӥбет луло узвесь юбоя 750 миллиметр луоз, омырлэн мускытлыкез — 90 процент. Тегъёс: куазь лымы Удмуртия | Инкуазь |
Майя Бывальцева Удмуртиысь Дэри ёросын Ижкар – Сарапул сюреслэсь 7,4 иськем люкетсэ тупатъязы. Со сярысь сюрес лэсьтонъя «Ижевское» предприяти «ВКонтакте» мерлыко вотэсысь бамаз ивортэ. «Нива» сад-бакча эштос дорысен Ожмос черкогуртэ кожон дорозь сюреслэсь вужмем вылзэ утялтӥзы, тужгес сӧриськем интыосты тупатъязы, кык сӥен асфальтобетон сурет вӧлдӥзы Озьы ик сюрес дуръёсты юнматӥзы, кыксэ ву кошкон гумыосты воштӥзы, дугдылонниосты выльдӥзы но «Нива» сад-бакча эштос дорозь тротуаръёс лэсьтӥзы. Ужъёсты Росси азьмуртэн кичӧлтэм «Кышкыттэмлыко но ӟечлыко автомобиль сюресъёс» йӧскалык ӵектос улсын быдэстӥзы. Тегъёс: Удмуртия сюресъёс Дэри тупатъянужъёс | Авто |
Майя Бывальцева 14-тӥ куартолэзе Удмуртиын гудыръянэз возьмало. Со сярысь Россиысь МЧС-лэн элькунъя валтӥсь управлениез ивортэ. Гудыръян дыръя шундыӝужан палась тӧл секундскын 15-20 метрозь кужмояса пельтоз. Та нуналъёсы Удмуртиын та вакытлы тупасьтэм пӧсь куазь возиське. Тегъёс: МЧС Удмуртия куазь гудыръян | Инкуазь |
Туспуктэм: vk.com (Ярский район) Наталия Сильвестрова Ярысь ёрос лыдӟиськонниез модельной карон понна тупатъяны кутскизы. Ужъёсты Культура» йӧскалык ӵектосъя быдэсто. Со сярысь ёрос администрацилэн «ВКонтакте» мерлыко вотэсысь огиназ ивортӥзы. Али юртын сэрттон ужъёс мыно. Ӵектос улсын борддоръёсты, выжъёсты но вӧлдэтъёсты тупатъялозы, выль тӥрлык но мебель басьтозы, книгаосын фондэс выльдозы. Тупатъян ужъёс дыръя лыдӟиськонни Ярысь политехникумлэн юртаз (Флор Васильев нимо урам, 31) ужалоз. Тодэ вайытом, Эгра ёросысь лыдӟиськонниез тупатъян ужъёс кутскизы. Оглом 2023-тӥ арын элькунын ньыль модельной лыдӟетъюрт кылдоз. Тегъёс: лыдӟиськонни тупатъянужъёс Яр Удмуртия | Лэсьтӥськон |
Майя Бывальцева «Удмуртия — спортлэн интывылэз» программа улсын 7-тӥ гудырикошконэ спортъя но туризмъя «Нечкино» центрын спорт но учыр туризмез азинтонъя стратеги сессия ужаны кутскиз. Отчы пыриськисьёс удысэз котыр ласянь азинтонъя 2020-тӥ арозь чаклам ужанрадлыкез дасялозы, ивортэ Удмуртиысь тӧролэн но кивалтэтлэн пресс-службазы. Удмуртиын тунсыкъяськисьёс пӧлын но ӧнерлыко ӵошатсконъёсты ортчытъян понна инфраструктура но луонлыкъёс вань. Милям ужпуммы — интыысь спорт ужрадъёсты радъясьёслы юрттон, федерал радъясьёсты кыскон, калыкез мугорез кыдатонэ но спортэ кыскон Александр Свинин, Удмуртиысь тӧролэсь ужзэ огдырлы быдэсъясьлэн экономикая но ӵектосъёсын ужанъя советникезСо сяна, экспертъёс трос калык пӧлын но нимаз коллективын яке удысын спортэз азинтон, интыосын спорт ужрадъёсты радъясьёслы юрттон, элькунын спортысь тол но гужем амалъёсъя федерал ӵошатсконъёсты ортчытон ужпумъёсты эскерозы. Со дыре ик бадӟым саклык висъялозы спорт ужрадъёс сярысь иворъёсты вӧлмытонлы но калыкез спортэ кысконлы. Тодэ вайытом, таяз арын оштолэзе элькун тӧрлыкъёс «Удмуртия — спортлэн интывылэз» портал кылдытӥзы. Со пыр вань мылкыд карисьёс тунсыкъяськисьёслэн ӵошатсконъёсазы пыриськон понна куриськон сётыны быгато. Тегъёс: Спорт Удмуртия кивалтэт | Спорт |
Майя Бывальцева 26-тӥ толсурлы Удмуртиын коронавирус инфекциен черлан 217 выль учыръёсты пусйизы. Со сярысь элькунысь оперативной штаб ивортӥз. Выль черламъёс пӧлын Ижкарын 99 улӥсьёс, Сарапулын – 17, Ува ёросын – 13, Глазкарын, Воткаын, Шаркан ёросын – 11, Эгра, Каркулино ёросъёсын – 8, Сьӧлта ёросын – 7, Яр, Дэри, Вотка ёросъёсын – 6, Пичи Пурга ёросын – 4, Камбарка ёросын – 3, Сюмси, Глаз ёросъёсын – 2, Балезино, Кез, Сарапул ёросъёсын – 1. 205 адями висёнэз вормиз Туннэ нуналлы Удмуртиын выль коронавирус инфекциен черлан 18 сюрс 763 учыр лабораториосын зэматэмын. 14 сюрс 968 адями йӧназ, 294 мурт кулӥз. Та дыре 185 висисьёслэн тазалыксы секыт лыдъяське. Элькунын выль коронавиурс инфекцилы 726 сюрс 82 эскеронъёс ортчытӥзы, берло нуналскын – 3 сюрс 100. Тодэ вайытом, нунал азьвыл 215 выль черламъёсты пусйизы вал. Тегъёс: Тазалык Ижкар висён Удмуртия коронавирус | Тазалык |
Удмуртиысь Кун Кенешлэн пресс-службаез Майя Бывальцева 15-тӥ тулыспалэ Удмуртиысь Кун Кенешлэн 37-тӥ сессияз «Удмурт Элькунысь кун кылъёс но Удмурт Элькунысь калыкъёслэн мукет кылъёссы сярысь» катэ воштонъёс пыртӥзы, соос удмурт кыллэсь улосвылысь кун кыллэсь сямен инлыксэ (статус) юнматонэн но азинтонэн герӟаськемын. Со сярысь парламентлэн пресс-службаез ивортӥз. Кызьы вераз элькунысь йӧскалык политикая министрлэсь ужзэ быдэсъясь Эдуард Петров, 2001-тӥ арын кутэм катэ удмурт кылэз кун кылэз сямен кутонэз, мукет калыкъёслэсь кылъёссэс утёнэз но азинтонэз радъян ласянь умоятонъёс пыртыны кулэ вал. « Удмурт Элькунысь кун кылъёсты но мукет калыкъёлэсь кылъёссэс утён но азинтон, дышетон но кутон ласянь кун тӧрлыкысь быдэсъясь ёзэслэн ужоскетъёсыз пусйымтэ. Озьы ик ивортодэт но реклама удысын кусыпъёсты радъян ӧвӧл. Со дыре ик, туала улонын, куке ужан удысъёсты одӥг кабе вуттон но стандартъя лэсьтон юнгес луэ, калыклэсь аспӧртэмлыксэ утёнын кыл уката бадӟым инты басьтэ » Эдуард Петров, Удмуртиысь йӧскалык политикая министрлэсь ужзэ быдэсъясь Озьы, катэ удмурт кылэз элькунысь кун кылэз сямен кутон радлыкъя выль ёзэт пыртӥзы. Отын верамын, Удмуртиын удмурт кылэз кун кылэз сямен кутон дыръя туала литературной кыллэсь эспъёссэ, шонер гожъяськон но пуспуктылон куронъёсты юнматон радлыкез улосвыл кивалтэт пусъёз шуыса. Со сяна, кун но мукет кылъёсты утён, дышетон но кутон понна кылкутӥсь ёзэс пусъемын – со Удмуртиысь йӧскалык политикая министерство. Плакатъёс, баннеръёс, афишаос, стендъёс, цифровой видеоэкранъёс но мукет ивортодэт сётон арбериос элькун коньдэт чотын лэсьтӥсько но вӧлмытӥсько ке, соосты кык кун кылъёсын гожтонэз радъян ужез уполномоченной ёзэслы юнматӥзы. Со удмурт кылэз ивортодэт сётон но мукет адӟоно вӧлметын кутонэз будэтон, сое кун кылэз сямен ӟуч кылэн огкадь кутон ужез рос-прос нуыны луонлык сётоз. « Асьмелэн кун ужъюртъёсын интыяськись трос ивортодэт, туж трос реклама. Со ӟуч кылын гинэ ӧвӧл, удмуртэн но мед луоз, со туж кулэ. Кылсярысь, Ижкарысь выль уян бассейнлэн нимыз кык кун кылъёсын. Элькунысьтымы кык кун кылъёсты огкадь кутон котькытын луыны кулэ. Катэ тупатонъёс пыртыса, ми пумкылъян кутӥмы, коньдэт чотын интыяськись вань ивортодэт кык кун кылъёсын мед луоз: ӟуч но удмурт » Владимир Невоструев, Удмуртиысь Кун Кенешлэн тӧроез Тодэ вайытом, улосвылын «Удмурт Элькунысь кун кылъёсты но Удмурт Элькунысь калыкъёслэсь мукет кылъёссэс утён, дышетон но азинтон» кун программа бордын ужало. Тегъёс: Удмуртия удмурткыл катрадлык КунКенеш ВладимирНевоструев Ижкар | Политика |
Анжелика Тихонова корреспондент «Шудком» удмурт визьбур клуб ньылетӥ сезонзэ азинтэ. 26-тӥ куарусёнэ «Пужей» ресторанын сезонлэн 5-тӥ, нош сӥзьыл понна нырысетӥез шудонэз ортчоз. Со сярысь шудонлэн «ВКонтакте» мерлыко вотэсысь огиназ ивортэмын. «Шудкоме» пыриськон понна 22-тӥ куарусёнозь [email protected] электрон адресъя вазиськонъёсты возьмало. Вазиськонэ одно ик командалэсь нимзэ, капитанзэ но 6 шудӥсь муртъёслэсь нимъёссэс гожтоно. Тодэ вайытом, «Шудком» - «Что? Где? Когда?» но «60 секунд» выллем шудон. Одӥг сезонын куать пумиськон луэ. Удмуртиысь йӧскалык политикая министерство юрттэмен «Шунды» огазеяськон ӵектоссэ 2016-тӥ арысен улонэ пыӵатэ. Тегъёс: Мерлык Ижкар Удмуртия удмуртъёс Шунды | Мерлык |
Майя Бывальцева Ижкарын 13-15 толсуре ортчем следж-хоккеен шудонъя «Kalashnikov cup» калыккуспо ӵошатсконъёсын Удмуртилэн командаез азвесь медальёс утӥз. Со сярысь элькунысь спортъя министерстволэн «ВКонтакте» мерлыко вотэсысь бамаз ивортэмын. Кубокез Россилэн люкам командаез утӥз. Куинетӥ интыын Европалэн командаез, ньылетӥ интые Азилэн сборноез кылиз. Тодэ вайытом, ӵошатсконъёсы Финляндиысь, Казахстанысь, Словакиысь но Россиысь 14-23 аресъем следж-хоккеистъёс пыриськизы. Ижкарын М. Т. Калашниковлэн кубокез понна калыккуспо ӵошатсконъёс нырысьсэ 2019-тӥ арын ортчизы. Йӧ вылэ озьы ик ньыль команда потӥз, Удмуртиысь егит спортсменъёс кыкетӥ инты басьтӥзы. Тегъёс: Спорт Ижкар Следж-хоккей егитъёс Удмуртия 100ар | Спорт |
Туспуктэм: Григорий Фомин Наталия Сильвестрова 17-тӥ толсуре Удмуртиын пильмо луоз, уйин дырын-дырын, нуназе интыен кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин лымшор но шундыпуксён вискысь секундскын 7-12 метре, нуназе лымшор но шундыпуксён вискысь, лымшор но шундыӝужан вискы воштӥськыса, секундскын 4-9 метре пельтоз. Элькунъя уйин -6…-11, нуназе -4…-9 градус возиськоз. Сюресъёс вылын йӧвалег. Омыр зӥбет луло узвесь юбоя 756 миллиметр луоз, омырлэн мускытлыкез — 81 процент. Тодэ вайытом, улосвыл Гидрометцентр ивортэмъя, матысь нуналъёсы Удмуртиын лымыялоз. Тегъёс: Удмуртия куазь лымы | Инкуазь |
Туспуктэм: t.me/vladleki Майя Бывальцева Удмуртиысь Владислав Лекомцев суй-пыдзыя сӧсыр спортсменъёс пӧлын куасэн бызьылонъя но биатлонъя Беларусьлэн усьтэм кубоказ ньыль медаль утӥз: кык зарни, одӥг азвесь но одӥг бронза. Ӵошатсконъёс 10-18 тулыспалэ Минскын ортчизы. Со сярысь Россиысь Паралимпи комитетлэн пресс-службаез ивортӥз. 12-тӥ тулыспалэ куасэн бызьылонъя усьтэм эстафетаын Лекомцев Александр Давидовичен, Рушан Миннегуловен но Виталий Малышевен ӵош азвесь медальёс утӥзы. Улосчимы ньылетӥ люкетаз бызиз. Россиысь ик командалы 3 секунд пала гинэ келязы. « Милем ӧжыт гинэ ӧз тырмы, куинь секунд котыр… эх, сюрес кӧня ке кузьгес луысал ке » Владислав Лекоцев, Россилэн сборноезлэн ёзчиез Куасэн бызьылонъя ӵошатсконъёс 13-тӥ тулыспалэ азьланьтӥськизы, спортсменъёс эркын амалэн 10 иськемын кужымзэс мертазы. Татын Владислав Лекомцевлэсь ӝоггес бызисез ӧй вал, солэн – зарни медаль. Виталий Малышев но Рушан Минненгулов 30 секундлэсь трослы кылизы но кыкетӥ но куинетӥ интыосты басьтӥзы. 14-тӥ тулыспалэ эркын амалэн спринтъёс ортчизы. Владислав Лекомцев нош ик нырысетӥ луиз. Биатлонъя ӵошатсконъёс сокем капчи ӧз ортче. 6 иськемъем спринтын Удмуртыись спортсмен 2 мишеньзэ ворсатэк кельтӥз но шонергес ыбылӥськем эшъёсызлы Виталий Малышевлы но Иван Кодлозёровлы 30 секунд пала келяз. Таяз радэ – бронза. 12,5 иськеме нимаз бызёнын Владислав Лекомцев ньыль мишеньзэ ӧз ворса но ньылетӥ инты басьтӥз. Россилэн паралимпи сборнойысьтыз 50 спорстменъёс Минскын оглом 18 зарни, 17 азвесь но 15 бронза медальёс утӥзы. Ватсалом, та дыре Удмуртиысь спортсменъёс Пермь улсовылын ӵошатско ни. Тегъёс: Спорт ВладиславЛекомцев Удмуртия куасэнбызьылон Биатлон | Спорт |
Майя Бывальцева Брянскын Удмуртилэн нырысетӥ азьмуртэзлэсь Александр Волковлэсь нимзэ нуллӥсь сквер кылдоз. Со сярысь Кар кенешлэн пресс-службаяз ивортӥзы. Выль сквер карысь Бежицкий но 1-тӥ Пятилетка урамъёс вожын кылдытозы. Мер кенешлэн кичӧлтонэзлы дурбасьтыса, сыӵе пумкылъян депутатъёс кутӥзы Александр Волков вордскем Брянсказ ӵем вуылӥз. 2008-тӥ арын солэн тыршеменыз дышетскем школаезлэсь юртсэ рос-прос тупатъязы. Ар талэсзь азьло Брянск улосвыллэн губернаторез Александр Бгомаз Александр Волковлэн палкышноеныз но агаеныз пумиськылӥз. Соку иу карын политиклэсь нимзэ пыраклы кельтон пумысен пумкылъян кутӥзы. Тодэ вайытом, Удмуртилы азьмуртэ Александр Волковез 2000-тӥ арын бырйизы, со интыын 14 ар ужаз, собере Россиысь Федераци Кенешлэн ёзчиез луиз. Улонысь кошкиз 2017-тӥ арын куартолэзе. 2018-тӥ арын Удмуртилэн нырысетӥ азьмуртэзлэн шайгу вылаз синпелет пуктӥзы. Тегъёс: Мерлык Удмуртия Россия тодынвозён АлександрВолков | Мерлык |
Туспуктэм: Руслан Нуриахметов Наталия Сильвестрова 17-тӥ коньывуонысен 21-тӥ шуркынмонозь «ВКонтакте» мерлыко вотэсын онлайн амалэн «Удмурт сямен – тунсыко» веб-квест ортчоз. Улосвылкуспо вожвылъяськонэ удмурт кылын вераськись пиналъёсты но соослэсь дышетӥсьёссэс пыриськыны ӧтё. Со сярысь Удмуртиысь печатья но калыке ивортодэт вӧлмытонъя агентстволэн пресс-службаез ивортӥз. Шудон Удмурт кыллэн нуналэзлы тупатыса радъяське. Со вить люкетлэсь луоз. Котькуд ужез быдэстыны одӥг арня сётӥськоз. Ужрадэ 7-9 классъёсын дышетскисьёс пыриськыны быгато. Со понна 15-тӥ коньывуонозь команда кылдытоно – куинь нылпи но одӥг дышетӥсь. Пыриськон понна чӧлсконпусъя пусйиськоно но шудонлэн огинэзлы (отчы поталозы ужъёс) гожтӥськоно. Вожвылъяськонлы йылпумъянъёс 24-тӥ шуркынмонэ лэсьтозы. Вормисьёсты но приз басьтӥсьёсты дуно кузьымъёсын пусъёзы.Вань пыриськисьёслы синпельёс но грамотаос сётозы. Шудон Удмуртиысь йӧскалык политикая министерстволэн юрттэмез улсын радъяське. Тодэ вайытом, Алнаш ёросын калык творчествоя фестиваль-вожвылъяськонэ куриськонъёсты куто. Тегъёс: удмурткыл Удмурткыллэннуналэз шудонъёс вожвылъяськон нылпиос Удмуртия | Лулчеберет но туризм |
Туспуктэм: Руслан Нуриахметов Наталия Сильвестрова 8-тӥ толсуре Удмуртиын пилемо улоз, сайкиськылоз. Уйин уз лымыя, нуназе ӧжыт, интыосын золгес лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тол уйин лымшор но шундыпуксён палась секундскын 4-9 метре, нуназе лымшор палась секундскын 6-11 метре пельтоз. Элькунъя уйин -18…-23, нуназе -8…-13 градус возиськоз. Сюресъёс вылын интыосын йӧвалег. Омыр зӥбет луло узвесь юбоя 759 миллиметр, омырлэн мускытлыкез – 82 процент. Тодэ вайытом, матысь куинь нуналъёсы Удмуртиын кема лымы усёз, куд-ог интыосын зол лымыялоз шуыса алӥзы. Тегъёс: куазь Удмуртия | Инкуазь |
Майя Бывальцева 13-тӥ пӧсьтолэзьлы Удмуртиын эшшо 42 адямилэсь выль коронавирус инфекциез шараязы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Висёнэз Ижкарын 31 адямилэсь шараязы, Яр ёросын – куинь, Балезино, Дэри, Можга ёросъёсын – быдэн кык, Можгаын но Кизнер ёросын – быдэн одӥг муртлэсь. Жаляса верано, одӥг адями кулӥз – Ижкарысь 74 аресъем воргорон Александр Бречалов, Удмуртилэн тӧроезТулыспалысен та дырозь элькунысь укмыс лабораториосын коронавируслы 158 сюрс 325 эскеронъёс ортчытӥзы. Висёнэз 1 сюрс 834 учырын шараязы. 1 сюрс 361 адями йӧназ, 33 мурт улонысь кошкиз. Висисьёс 30 муниципал кылдытэтъёсысь 180 улон интыосын пусъемын. Тегъёс: Тазалык Ижкар висён Удмуртия коронавирус АлександрБречалов | Тазалык |
Туспуктэм: Руслан Нуриахметов Наталия Сильвестрова 0+ 11-тӥ тулыспалэ, «Пельняньлэн дунневыл нуналэз» фестивальлэн берпуметӥ нуналаз, Ижкарын сямлы пӧрмем «Пельняньлэсь салам!» акци ортчоз. Ужрадэ пыриськисьёс Россилэн пӧртэм сэрегъёсаз нимысьтыз открыткаос дунтэк келяны быгатозы. Со сярысь элькун тӧролэн но кивалтэтлэн пресс-службазы ивортӥз. Открытка келян инты Ижкарысь Шор карлудын Россиысь почталэн шатёраз 11 часысен 16 часозь ужалоз. Ужрадэз радъясьёс нимысьтыз куать пӧртэм открыткаос дасязы. Соос тыдунтэк басьтыны, гожтыны но почта ящике лэзьыны луоз. Ми шумпотӥськомы нош таӵе бадӟым ужрадэ - «Пельняньлэн дунневыл нуналэз» фестивале – пыриськыны но элькунысь туризмез азинтон понна пайда вайыны. Фестивальыськелям открыткаосты ми кунмылэн пӧртэм сэрегъёсаз вуттомы. Пыриськисьёс удмурт шулдыръяськон дыръя басьтэм мылкыдъёсынызы люктськыны быгатозы Сергей Колесов, Россиысь почталэн Удмуртиысь управлениезлэн кивалтӥсез Открыткаос куинь сюрс экземплярен гинэ поттэмын. Вылазы удмурт но ӟуч кылын «Пельнянлэн нуналэз» гожтэмен нимысьтыз штемпель пуктыны быгатозы. Тодэ вайытом, 2022-тӥ арын «Пельняньлэн дунневыл нуналэз» фестивале пыриськисьёс куинь сюрс открыткаос келязы. Тодэ вайытом, 2023-тӥ арын «Пельняньлэн дунневыл нуналэз» фествиаль 6-11 тулыспалэ «Асьме сямен! Удмурт сямен! Ческыт!» мереткыл (девиз) улсын ортчоз. Та дыре «Удмуртия – пельняньлэн дорез!» («Удмуртия –родина пельменей!») фотомарафон (0+) но кылбур гожтонъя «Пельнянь чуръёс» вожвылъяськон (6+) мынэ ни. Та дыре «Пельменный кубок КВН» ужрадэ (0+), PelmenRun тол бызьылонэ (0+), чорыганъя «Шудо визнан» чемпионатэ (0+), ӵужонболъя ӵошатсконъёсы (0+) куриськонъёсты куто. Ижкарысь кафеосын Пельнянь фествиаль улсын нимысьтызы меню дасязы. Тегъёс: Удмуртия Ижевск Пельняньлэндунневылнуналэз Удмуртиысьтуризм | Лулчеберет но туризм |
Майя Бывальцева 13-тӥ толсуре Удмуртилэн Кун Кенешысьтыз депутатъёс ужысьтыз кошкем Андрей Кузнецов интые выль вице-премьерлэсь кандидатуразэ эскерозы. 5-тӥ толсуре журналистъёслы со сярысь вераз элькунлэн тӧроез Александр Соловьёв. «Со интые кандидатураос вань», — пусйиз Соловьёв, но нимъёсты али ик вераны пумит луиз. Тодэ вайытом, Андрей Кузнецовез ужысьтыз мозмытон сярысь пуктэтэз 1-тӥ шуркынмонэ шараязы. Александр Соловьёв озьы ик вераз, та дыре эшшо одӥг интыуж вань, кытчы выль адямиез утчаны кулэ — Удмуртилэн тӧроезлэсь Россилэн азьмуртэз бордын ялан ужась ыстэм муртсэ. «Постпредствоын ужпумез али сэрттоно-пертчоно. Но мон малпасько, Выль арозь ми ум дыртэ», — вераз улосвыллэн кивалтӥсез. Александр Соловьёв пусйиз, со интыуже мыло-кыдо, Москваез умой тодӥсь адями кулэ. Удмуртилэн тӧроезлэсь Россилэн азьмуртэз бордын ялан ужась ыстэм муртэзлэсь ужоскетъёссэ азьвыл быдэсъяз Светлана Смирнова. 14-тӥ шуркынмонэ со ужысьтыз ас мылкыд каремезъя кошкон сярысь куриськон гожтӥз. Али солэсь ужзэ огдырлы быдэсъя Ирина Теслева. Тегъёс: Политика АндрейКузнецов Удмуртия АлександрСоловьёв кивалтэт СветланаСмирнова | Политика |
Майя Бывальцева Сергей Охлопковез Удмуртилэн Кун Кенешысьтыз депутатэ юнматӥзы. Сыӵе пумкылъян 9-тӥ тулыспалэ ортчись сессиын кутӥз элькун парламент. Со Наталья Судариковаез улосвыл кивалтэтлэн тӧроезлы воштӥсе юнматэм бере буш кылем мандатэз басьтӥз. ВАТСАН Охлопков Сергей Николаевич вордӥськиз 1963-тӥ арын 7-тӥ гудырикошконэ. 2002-тӥ арын РОссиысь Кунпуш ужъёсъя министерстволэн академиезлэсь Ижкарысь ёзэтсэ йылпумъяз. Та дыре Сюмсиысь нюлэс, но гурт возёсъя техникумлэн кивалтӥсез луэ. «Единая Россия» партилэн ёзчиез. Тегъёс: Политика Мерлык Ижкар Удмуртия КунКенеш депутатъёс | Политика |
Майя Бывальцева Пичи Пурга ёросысь Уча (Ильинское) черкогуртысь лулчеберет юртын шуныт сётон сӧзнэтэз тупатъяны кутскизы. «Покчи шаерлэн лулчеберетэз» парти ӵектосъя солы 1 миллион 300 сюрс манет висъязы. Со сярысь Удмуртиысь тӧролэн но кивалтэтлэн пресс-службазы ивортӥз. Лулчеберет юртын 17 клубъёс ужало, отчы 196 адями ветлэ – покчи пиналъёс но школаын дышетскисьёс, егитъёс но арлыдоос. Учкисьёслы зал 300 интылы чакламын. Со сяна, кык этажъем юртэ лыдӟиськонни, музей интыяськемын. Учаын улӥсьёс сяна, лулчеберет юртэ Сосновка, Чокал, Арлан, Ыбдэс гуртъёсын улӥсьёс ветло. Ужъюртысь ӧнерчиос пӧртэм шулдыръяськонъёс, концертъёс, калыкен юмшанъёс, театр возьматонъёс, егитъёслы акциос, пумиськонъёс, вожвылъяськонъёс радъяло. 2020-тӥ арын, кылсярысь, 164 ужрадъёс ортчытӥзы, отчы 6 сюрс 400 пала адями пыриськиз. Тегъёс: Лулчеберет Удмуртия ПичиПурга тупатъянужъёс лэсьтськон | Лэсьтӥськон |
Туспуктэм: Руслан Нуриахметов Майя Бывальцева Удмуртиын улӥсьёс 2024-тӥ арын умоятоно мерлыко интыосты быръёзы, куара сётон 15-тӥ оштолэзе кутскоз. Со сярысь элькун тӧролэн но кивалтэтлэн пресс-службазы ивортӥз. Куара сётон 11 муниципал кылдытэтъёсын мыноз (миым сизьым вал): Ижкарын, Глазкарын, Сарапулын, Воткаын, Можгаын, Вотка, Дэри, Можга, Пичи Пурга, Ува но Эгра ёросъёсын. « 22 инты пӧлысь бырйыны ӵектэмын луоз, витез со пӧлысь Ижкарын. Воткаын, Можгаын но Ува ёросын ӵектосъёс понна куара сётыны дэмлалозы, адямиос интылэсь соослы тунсыкъёссыя но сюлэмзыя матынгес луись пуштроссэ быръёзы » Ришат Ибрагимов, Удмуртиысь лэсьтӥськонъя министр Куара сётон 31-тӥ куартолэзёзь za.gorodsreda.ru мыноз. Асьсэлэсь мылкыдзэс 14 ареслэсь бадӟым кунмуртъёс вераны быгатозы. Тодэ вайытом, куара сётон Росси азьмуртэн кичӧлтэм «Жильё и городская среда» йӧскалык ӵектос улсын радъяське. 2022-тӥ арын асьсэлэсь мылкыдззэс 65 сюрслэсь трос адямиос веразы. Тужгес трос куара люкам интыосты умоятыны матысь дыре потозы. Оглом, туэ 48 азбаръёсты но 93 мерлыко интыосты тупатыны, чебертыны малпало. Тегъёс: Удмуртия куарасётон Мерлык умоятон паркъёс | Мерлык |
Майя Бывальцева Рио-де-Жанейроын Олимпи шудонъёсын медальёс утэм Россиысь спортсменъёслы BMW автомобильёс кузьмалозы. Со сярысь ивортэ ТАСС. Олипмиадалэн чемпионъёсыз BMW Х6 басьтозы, азвесь медаль утэмъёслы вручат BMW X5 кузьмалозы, бронза медален бертэмъёслы — BMW X3. Россилэн азьмуртэз Владимир Путин олимпиецъёсын 25-тӥ гудырикошконэ пумиськиз. Рио-де-Жанейроын ортчем Шудонъёсы Россилэн сборнойысьтыз ваньмыз спортсменъёс мыныны ӧз быгатэ ке но, командамы нимлыктэм зачётын ньылетӥ луиз. Асьме атлетъёс 56 медаль утӥзы: 19 зарни, 18 азвесь, но 19 бронза. Удмуртилэсь Олимпиадае мынӥзы гимнаст Давид Белявский, ыбылӥськись Дарья Вдовина, велогонщик Сергей Шилов но маунтинбайкер Антон Синцов. Тодэ вайытом, эшъёсыз дисквалификаци улэ шедемен сэрен Сергей Шилов ӵошатсконъёсы пыриськыны ӧз быгаты, Антон Синцов 12-тӥ инты басьтӥз, Дарья Вдовина 5-тӥ луиз. Гимнаст Давид Белявский кык медаль утӥз: бронза но азвесь. Тегъёс: Спорт ВладимирПутин Москва Олимпиада Удмуртия Россия | Спорт |
Майя Бывальцева Удмуртиын элькунамы улӥсь калыкъёслэн этногуртсы кылдоз. 10-тӥ куартолэзе ортчем брифингын со сярысь вераз улосвыл тӧролэсь ужзэ огдырлы быдэсъясь Александр Бречалов. «Со интывылысь юрт, мукет пуктӥськемъёс, ужрадъёс пыр Удмурт Элькунын улӥсь котькуд калык аслэсьтыз улон-вылонзэ возьматыны быгатоз», — пусйиз со. 20-тӥ куартолэзе Лудорвай музей-заповедникын со ужпумез коммерци луисьтэм огазеяськонъёслэн ыстэм муртъёсынызы эскерозы. Асьсэ ужан амалзы сярысь вералозы Калуга улосвылысь «Этномир» ӵектосэз кылдытӥсьёс, отын со улонэ пыӵатэмын ни. Озьы ик Ижкарлэсь тӧрозэ Юрий Тюринэз ӧтёзы, угось вераськозы, кытын со инты луоз. Эскериське Ижкар но со вӧзысьтысь интывыл. Улосвыл кивалтӥсьлэн верамезъя, ӵектосэз быдэстон элькунын учыръя туризмлэн люкетэз луоз. Тодэ вайытом, Удмуртиын этногурт кылдытон сярысь кичӧлтон нырысьсэ чузъяськиз улосвыл тӧролэсь ужзэ огдырлы быдэсъясь Александр Бречалов элькунысь йӧскалык лулчеберетъя огазеяськонъёслэн кивалтӥсьёсынызы пумиськылыку 2-тӥ куартолэзе. Тегъёс: Туризм Ижкар Удмуртия йӧслыкъёс Удмуртиысьтуризм АлександрБречалов | Лулчеберет но туризм |
Майя Бывальцева Удмуртиын транспортлы нюлэсъёсы пыран сюбегатэмын, нош кунмуртъёслы ӧвӧл лэземын. Тылпуослэсь утиськонъя нимысьтыз режим пуктэмен но куазь сэрен тылпу потонлы бадӟым кышкытлык кылдэмен валче, 15-тӥ пӧсьтолэзе сыӵе пумкылъян элькунысь инкуазь узырлыкъёсъя но инкуазез утёнъя министерство кутӥз. Со сярысь улосвыл тӧролэн но кивалтэтлэн пресс-службазы ивортэ. Сыӵе алон 15-тӥ пӧсьтолэзьысен 4-тӥ гудырикошконозь Алнаш, Вавож, Вотка, Глаз, Грак, Дэбес, Дэри, Камбарка, Каракулино, Кез, Кизнер, Красногорск, Можга, Сарапул, Сьӧлта, Эгра, Ува, Шаркан, Якшур-Бӧдья но Яган (Пичи Пурга ёрос) лесничествоослэн интывылазы кужымаз луоз. Со вакытэ нюлэсъёсын поръяны, калыкен ужрадъёс ортчытъяны, узы-боры, губи, турынъёс бичаны ветлыны уг яра Алонэз тӥям понна административной кылкутон чакламын: - нимаз адямиослы 5 сюрс манетозь; - ужоскето (должностной) муртъёслы 40 сюрс манетозь; - юридик огазеяськонъёслы 500 сюрс манетозь. 16-тӥ пӧсьтолэзьлы Удмуртиысь нюлэсъёсын оглом 1,04 гектар вылын тылпуос пусъемын. Вераны кулэ, соослэн быдӟалазы миым сярысь 4,7 поллы ӧжытгес. Сикъёсты тылпуослэсь утён ужын «Экология» йӧскалык ӵектос улсын басьтэм техникаез куто. 2019-2020 аръёсы 76 техника басьтӥзы. Тодэ вайытом, нюлэсъёсын тылпу потон учыръёсты омырысен но чаклало. Нюлэскысь тылпуосты адӟисьёсты элькунысь инкуазез утёнъя министерствое 56-93-60 но 8-800-100-94-00 номеръёсъя яке Россиысь МЧС-э 01, 112 телефон номеръёсъя жингыртыны куро. Тегъёс: Ижкар тылпу Удмуртия алон куазь нюлэс инкуазь Инкуазьузырлыкъяминистерство | Инкуазь |
Майя Бывальцева Куарусёнысен Ижкарысь Суредан устолыкъя элькун музейын нырысьсэ удмурт кылын экскурсиос ортчытъяны кутскозы. Со сярысь ивортэ ужъюртлэн пресс-службаез. Сыӵе кичӧлтонэн потӥз музейысь экскурсионно-массовой ёзэтлэн кивалтӥсез Ольга Бикузина. Солэн верамезъя, удмурт кыл пӧртэм удысъёсын ӵемгес чузъяськыны кулэ. Соин ик асьме калыкез искусствоен анай кылынызы тодматыны мылкыд кылдӥз. Ачиз Ольга Бикузина дышетскемезъя - кылчи, удмурт кылъя дышетӥсь. Озьы ик кык кылэз тодӥсь нылпиосын ужанъя «Нуныкай»центрлэн кураторез луэ. Тегъёс: Лулчеберет Ижкар Музей Удмуртия искусство удмурткыл Суреданустолыкъямузей | Лулчеберет но туризм |
Майя Бывальцева 2021-тӥ арын Удмуртиын Agro.pro огъяросси агрофестиваль улсын нырысьсэ гурт возёс пудоез но тылобурдоез возьматон-вожвылъяськонлэн нылпи люкетэз ортчоз. Та дыре элькунысь гурт возёсъя но сиён-юонъя министерствоын ужрадлэсь ужанрадлыксэ дасяны ӧдъязы ни. Со сярысь удысэтлэн пресс-службаез ивортӥз. Гуртысь нылпиос понна «Детский ринг» адӟытон Удмуртиын Гуртлэн арез улсын радъяськоз. Гурт возёс пудоез яратӥсь пиналъёслэсь куриськонъёссэс кутон 1-тӥ толсуре кутскиз ни Адӟытонэ 6-11 классъёсын дышетскисьёс пыриськыны быгато. Котькудӥз аслэсьтыз утялтыны басьтэм пудозэ рингын возьматонлы дасяны, со сярысь тунсыко вераны кулэ. Пиналъёс асьсэ дорын но фермаын будӥсь кунянъёсын, скалъёсын, гурткечьёсын, ыжъёсын, кроликъёсын тодматыны быгато. Пинал пыриськисьёсмы али ини нылпи смотр-конкурсын возьматыны малпам пудоез шефствое басьтыны быгато – утялтыны, сюдыны, калык азьын возьматӥськыны дасяны. Нош ми ужрад азьын дрессировкая но утялтонъя онлайн амалэн кӧня ке мастер-классъёс ортчытом Удмуртиысь гурт возёсъя но сиён-юонъя министерствоВормисьёсты арлыдъя кӧня ке категориосъя быръёзы. Устоосыз ӧнерлыко пудо вордӥсьёс радын Элькун возьматон-вожвылъяськонэ пыриськыны луонлык басьтозы. «Детский ринг» ужрадлэсь нырысь-валысь онлайн люкетсэ куартолэзе ортчытыны малпало, нош ассэ вожвылъяськонэз – инвожое. Тодэ вайытом, 2020-тӥ арын Удмуртиын гурт возёс пудоен адӟытон нырысьсэ онлайн амалэн ортчиз. Тегъёс: Ижкар Удмуртия гуртвозёс пиналъёс тылобурдоос пудо адӟытон Гуртлэнарез | Гурт возёс |
Майя Бывальцева 21-тӥ гудырикошконэ Удмуртиын 21 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пильмаськылоз, куд-ог интыосын ӧжыт зороз. Тӧл уйпал но шундыпуксён вискысь секундскын 6-11 метре пельтоз. Нуназе элькунъя +16…+21 градус возиськоз. Омыр зӥбет луло узвесь юбоя 743 миллиметр луоз, омырлэн мускытлыкез – 83 процент. Тегъёс: МЧС Удмуртия куазь гужем | Инкуазь |
Майя Бывальцева Удмуртиысь нылкышноослэн гозы кысканъя командазы Москваын Россилэн чемпионатаз бронза медальёс утӥз. Элькунысь та спорт амаллэн историяз со нырысетӥез бадӟым вормонзы. Со сярысь улосвылысь Спортъя дасяськонъя центрлэн «Вконтакте» мерлыко вотэсаз ивортэмын. Пичи Пурга ёросысь спортсменкаослэсь люкам команда тямыс муртлэсь 560 килограммозь категориын кужымзэ мертаз Нылкышноос 14 секыт нюръяськонъёсын Москвалэсь, Дагестанлэсь, Ленинград но Тверь улосвылъёслэсь командаоссэс вормизы но Москва но Пенза улосвылъёслэн сборнойёссылы келязы. Суро команда, кытын 4 воргоронъёс но 4 нылкышноос вал (одӥгез спортсменка Грак ёросысь), 5-тӥ инты басьтӥз. (Командалэн тренерез Юрий Васильев). Россилэн чемпионатаз вормисьёс – Санкт-Петербурглэн но Москва улосвыллэн командаоссы – Европалэн чемпионатаз Россилэсь данзэ утёзы, со 2020-тӥ арын тулыспалэ Ирландиын ортчоз Тодэ вайытом, толсуре «Ижевская винтовка» ӵошатсконъёсы Ижкаре тодмо биатлонистъёс лыктозы. Тегъёс: Спорт Удмуртия Россия нылкышноос | Спорт |
Анжелика Тихонова корреспондент Кез ёросысь 5-тӥ классын дышетскись Тимур Тонков Удмуртилэн кунлыкезлы 100 ар тырмонлы но Калыкъёслэн огазеяськон нуналзылы сӥзьыса, пу вылэ сутыса суредъёс лэсьтӥз. Пияшлэн ужъёсыныз Кулига черкогуртысь шор ёзо школаын адӟытон радъязы. Со сярысь ивортодэтъя «Удмуртия» агентстволэн корреспондентэзлы школаысь суреданъя дышетӥсь Надежда Гавшина вераз. Пу вылэ сутыса суредъёс лэсьтыны Тимур Тонков кемалась ик ӧз кутскы. Но сыӵе амал солы туж яраз. Дышетӥсез Надежда Гавшина солы Удмуртилэн кунлык нуналэзлы суредъёс лэсьтыны дэмлаз. Нош Ижкарысь(Пыраклы Россиен - ред.) монументлэсь инъетсэ тодон-валан люкан понна но басьтӥм ини, монументын вань сыӵе суредъёс, кудъёссэ нокин туж ик уг синйылты шуыса. Нош бӧрысь со ачиз кинъёс со воргоронъёс, нылкышноос но солдатъёс шуыса тунсыкъяськиз ини Надежда Гавшина, Кулигаысь шор ёзо школаысь суреданъя дышетӥсь Тимур Тонковлэн ужъёсыз 12 фото Тимур тужгес но машинаосты но пӧйшуръёсты, пудо-животъёсты суреданы яратэ. Пу вылэ сутыса ужъёсыныз адӟытонэз пияшлэн ньылетӥез луэ ини. Солэсь азьвыл школаязы машинаослы, пойшуръёслы но тылбурдоослы, валъёслы сӥзем нимаз адӟытонъёссэ радъяллязы. Соку пияш суредъёссэ карандашен, мелкиен, буёлъёсын суредалляз. Мон куинь ар талэсь азьло нырысетӥ адӟытонзэ радъяны ӵектӥ вал ини. Со урокъёс бере лыктэ, суредаське вал. Милям трос гинэ ужъёсыз люкаськизы. Соин ик быгатонлыкез медаз ышы шуыса, возьматоно шуыса малпам. Со мылкыд сётэ. Со кызьы ке но ас дунлыктэ шӧдыны но юрттэ ук, куке ужъёстэ ушъяло. Со сяна, ми грамота но сётӥськом, туспуктэм лэсьтӥськом, «Школьный вестник» огинамы поттӥськом. Со трос лайкъёс, ӟеч кылъёс люка Надежда Гавшина, Кулигаысь шор ёзо школаысь суредаськонъя дышетӥсьНадежда Гавшиналэн кылъёсызъя, Тимур со сярысь «Звезда» ёрос газетазы гожтозы шуыса туж возьмаз. Со солэн льӧль малпанэз вал. Малы ке шуоно песянай-песятайёсыз, апайёсыз, ваньзы ик «Звездалы» гожтӥсько, соин ик солы со туж кулэлыко. Соин, куке со туэ пу вылэ сутыса суредъёс лэсьтӥз ини, мон шуисько, табере дась. Гожтӥм «Звездае» Надежда Гавшина, Кулигаысь шор ёзо школаысь суреданъя дышетӥсьТимурлэн адӟытонъёсызлы луыса, школаын дышетскись бадӟымгес пиналъёс но куд-ог дыръя ас адӟытонъёссэс радъяны кутскизы ини. Тегъёс: Лулчеберет Кез нылпиос Удмуртия Удмуртилэнкунлыкезлы100ар суредан | Лулчеберет но туризм |
Анжелика Тихонова корреспондент 24-тӥ южтолэзе Алнашын Николай Постников нимо «Кырӟамтэ кырӟанэ - сюлэмам» II элькун фестиваль-конкурс ортчоз. Отчы быдэс элькунысь коллективъёс пыриськозы. Ивортодэтъя «Удмуртия» агентстволы со сярысь Алнашысь Лулчеберетъя юртысь методист Анна Попова вераз. Та фестиваль конкурс милям кыкетӥзэ радъяське ини. Со радъяське кык арлы одӥг пол. <…> Таяз арын пырисько 28 коллективъёс. Туж трос Эгра ёросысь вазиськонъёс лэземын, Ижкарысь, Пичи Пургаысь, Можгаысь, Гракысь, Дэриысь Анна Попова, Алнашысь Лулчеберетъя юртысь методистФестиваль-конкурсэ пыриськисьёс кык кырӟан быдэстозы. Анна Поповалэн верамезъя, огез кырӟанзы одно ик Николай Постниковен гожтэмын луыны кулэ, нош кыкетӥез – ас ёросысьтызы крезьгурчиен. Фестиваль-конкурс элькунысь самодеятельной крезьгурчиослэсь ужъёссэс вӧлмытон понна но Удмуртиысь лулчеберет удысысь дано ужасез, самодеятельной крезьгурчиез, кылбурчиез, Алнаш ёросысь Николай Постниковез буре вайыса радъяське. Ватсан Николай Елисеевич Постников вордӥськиз 25-тӥ толшоре 1960-тӥ арын Алнаш ёросысь Блатгуртын. 1984-тӥ арын Ижкарысь крезьгуръя училищеысь вокалъя ёзэтэз йылпумъяз. Удмуртиысь кырӟанъя но эктонъя «Италмас» ансамбльын ужаны кутскиз. 1984-тӥ арын куарусёнысен Алнаш ёросысь Лулчеберетъя юртысь калык хорын хормейстер, аккомпаниатор луыса тыршыны кутскиз.1991-тӥ арын «Алнаш мылкыд» ансамбль кылдытӥз. Ас гожтэм кырӟанъёсыныз трос пӧртэм ёрос но элькун конкурсъёслэн лауреатэз луылӥз. Улонысь кошкиз 2010-тӥ арын 1-тӥ толшоре. Николай Постников 200-лэсь ятыр ӟуч но удмурт кылын кырӟанъёс гожтӥз. Соос пӧлын «Тыпылэсь меда, бадярлэсь меда», «Жингырес удмурт кырӟан», «Ӧй вала, ӧй шӧды», «Мыным-а верад?», «Лулы мынам» кырӟанъёс но мукетъёсыз. Тегъёс: Лулчеберет Удмуртия фестиваль Алнаш кырӟан | Лулчеберет но туризм |
Майя Бывальцева Калыклы матын луэменызы но выльзэ эскерыны яратэменыз тодмо луись Удмуртиысь симфони оркестр Ижкарысь Киров нимо паркысь фан-зонаын дунтэк концерт возьматоз. Кызьы ивортӥзы элькун филармонилэн администрацияз, солэсь шудэмзэ 22-тӥ гудырикошконэ 19 часысен кылзыны но учкыны луоз. Коллектив олокыӵе но выль амалъёсты ужаз кутылӥз: вузкарон центръёсы потаз, рок-группаосын но ди-джейёсын ӵош шудӥз, трамвайын мынӥсьёсты шулдыртылӥз. Таяз радэ оркестр Пётр Чайковскийлэсь, Михаил Глинкалэсь, Арам Хачатурянлэсь, Геннадий Гладковлэсь но мукетъёсызлэсь крезьгурзэс быдэстоз. Валтӥсь дирижёр – Андрей Гордеев. Кырын радъям «Быдэс семьялы крезьгур» возьматон Ижкарын тодмо луэм гужем фестиваль улсын ортчоз. Таяз арын кун филармонилэн кивалтӥсьёсыз ужрадэз паськытгес карыны малпазы но ӵектосэ Удмуртиысь тодмо коллективъёсты кыскиз. Тодэ вайытом, инвожое Ижкарын улӥсьёслы эстрадая «Шулдыр ӝыт» ансамбль, «Золотая мелодия» оркестр, кырӟанъя но эктонъя «Италмас» ансамбль но «Арсенал-бэнд» духовой оркестр концертъёс возьматӥзы. Чакламын пӧртэм арлыдо учкисьёслы, пыронэз эркын. Ватсалом, 8-тӥ куарусёнэ Киров нимо паркысь фан-зонаын «Лыдӟиськы, Ижкар!» («Читай, Ижевск!») фестивальын туала удмурт интернет-кылбурет чузъяськоз. Тегъёс: Лулчеберет Ижкар Филармония паркъёс крезьгур | Лулчеберет но туризм |
Майя Бывальцева Удмуртиысь Кун Кенешысь депутатъёс азьвыл чакламтэ сессиязы 18-тӥ оштолэзе Артём Николаевлэсь кандидатуразэ элькун прокурорлэн интыужаз соглаштӥзы. Лушкем куара сётыса, солы дурбасьтэмзэ веразы 47-ез депутатъёс. Улосвылысь парламентарийёсты Артём Николаевен тодматӥз Россиысь Валтӥсь прокуратуралэн Приволжск федерал округъя управлениелэн кивалтӥсезлэн воштӥсез Евгений Панчук. Ужме быдэсъясь тӧрлыкен, эрикрадэз утись но чаклась ёзэсъёсын, каткылдытӥсь тӧрлыкен ӵошен быдэсъяны малпасько Артём Николаев, Удмуртиысь прокурорлэн интыужаз кандидатУдмуртиысь Кун Кенешлэн тӧроез Алексей Прасолов элькун парламент прокуратураысь ёзэсъёсын валче ужанзэ азьланяз но юнматоз шуыса оскемзэ вераз. Озьы ивортӥз, улосвыллэн тӧроез Александр Бречалов 17-тӥ оштолэзе Артём Николаевлэсь кандидатуразэ соглаштон сярысь косэтэз (указ) кинюртӥз шуыса. Удмуртилэн Кункатэзъя, прокурорез юнматонэз элькун парламент но улосвыл тӧро соглашто. Со юнматӥське кунысь Валтӥсь прокурорлэн ӵектэмезъя Россилэн азьмуртэзлэн косэтэныз. 2008-тӥ арысен Удмуртилэн прокурорез интыын ужа Сергей Панов. ВАТСАН Артём Юрьевич Николаев. Вордӥськиз Казаньын 1966-тӥ арын 4-тӥ гудырикошконэ. Йылпумъяз Казаньысь Ульянов-Ленин нимо кун университетэз «правоведение» ӧнеръя. 1983–1985 аръёсы — Казаньысь кун университетын административной-хозяйственной частьын ужась; 1983–1986 аръёсы — Казаньысь Ульянов-Ленин нимо кун университетысь студент (дышетскон дыръяз ик ужаз); 1986–1988 аръёсы — Россиысь Ожгар Кужымъёсын служба нуиз; 1988–1990 аръёсы — Казаньысь Ульянов-Ленин нимо кун университетысь студент; 1990-тӥ арын Казаньысь Ленин ёросысь прокуратураын стажёр; 1990–1991 аръёсы — Казаньысь Вахитов ёросысь прокуратураын стажёр; 1991–1993 аръёсы — Казаньысь Вахитов ёросысь прокуратураын следователь, старший следователь; 1993–1996 аръёсы — Казаньысь прокурорлэн юрттӥсез; 1996–1998 аръёсы — Казаньысь Авиастроительной ёросысь прокурорлэн воштӥсез; 1998–2000 аръёсы — Казаньысь прокурорлэн нырысетӥ воштӥсез; 2000–2005 аръёсы — Татарстанысь Зеленодольск карысь прокурор; 2017-тӥ арысен — Волга котырысь инкуазез утёнъя улосвылкуспо прокурорлэн воштӥсез (интыяськемын Казаньын). Панов Сергей Валентинович. Вордӥськиз Пермь улосвылысь Сатино черкогуртын. 1983-тӥ арын Свердловскысь юридик институтэз йылпумъяз. 1983–2003 аръёсы — Сарапулысь прокуратураын стажёр, старший следователь, прокурорлэн воштӥсез, кар прокурор, Удмуртиысь прокурорлэн нырысетӥ воштӥсез; 2003–2008 аръёсы — Томск улосвылысь прокурор; 2008-тӥ арысь 25-тӥ южтолэзьысен — Удмуртиысь прокурор. Тегъёс: Политика Ижкар Удмуртия прокуратура КунКенеш | Политика |
Туспуктэм: kremlin.ru Майя Бывальцева Владимир Путинэн меӵак герӟет но бадӟым пресс-конференци 14-тӥ толсуре ортчоз. Со сярысь, Росси азьмуртлэн пресс-секретарез Дмитрий Песков вылэ чӧлскыса, RT ивортӥз. Юанъёсты 1-тӥ толсуре кутыны кутскозы. Соосты 0-40-40 номеръя СМС-ивортонэн, 8-800-200-40-40 номеро телефонъя яке « Москва — Путину» сайтын сётыны луоз. Меӵак герӟет дыръя студиын ивортодэт вӧлмытонъя улосвыл но федерал ёзэсъёслэн ыстэм муртъёссы, кунгож сьӧрысь журналистъёс луозы. Дмитрий Песковлэн кылъёсызъя, кӧня кыстӥськоз ужрад, тодмо ӧвӧл, но арысь ар со кема мынэ. Тодэ вайытмо, Александр Бречалов меӵак герӟет 7-тӥ толсуре ортчытоз. Тегъёс: ВладимирПутин Политика | Политика |
Туспуктэм: Полина Уразова Наталия Сильвестрова 31-тӥ коньывуонэ Удмуртиын пильмо луоз, уйин кӧня ке лымыялоз, нуназе лымы, кот лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин шундыпуксён палась, лымшор пала воштӥськыса, нуназе лымшор палась секундскын 5-10 метре пельтоз. Омырын уйин -1…-6, нуназе -3…+2 градус луоз. Сюресъёс вылын йӧвалег, нуназе лымы вӧлдэт. Омыр зӥбет луло узвесь юбоя 739 миллиметр луоз, омырлэн мускытлыкез — 93 процент. Тодэ вайытом, шуркынмонлэн кутсконаз Удмуртиын шуныт кариськоз. Тегъёс: Удмуртия куазь | Инкуазь |
Туспуктэм: Руслан Нуриахметов Майя Бывальцева Глазкарын валтӥсь Выль ар кызэз 13-тӥ толсурозь пуктыны малпало, нош ӝуатозы сое 24-тӥ толсуре. Со сярысь кар администарцилэн пресс-службаез ивортӥз. Парздник тылъёсты Свободы площадьын Никольской ярмарка ортчон нуналъёсы ӝуатозы. Выль ар кыз вылын лымыпырыослэсь гирлянда пиштоз. Выль арлы матын площадьын гурезь лэсьтозы. Карысь лулчеберт ужъюртъёс 15-тӥ толсурысен 8-тӥ толшорозь выль ар но ымусьтон ужрадъёс ортчтозы. Нош выль ар уе Свободы площадьын но Горький нимо паркын крезьгуро интерактивной программа радъяны малпало. Тодэ вайытом, Ижкарын выль ар тылъёсты ошылыны кутскизы. Тегъёс: Выльар Глазкар Удмуртия | Лулчеберет но туризм |
vk.com (Малокалмашинский СДК) Анжелика Тихонова корреспондент Каракулино ёросысь Малые Калмаши гуртын но Яр ёросъёсысь Никольск черкогуртын «Культура малой Родины» парти ӵектос улсын кык лулчеберет юртъёсты выльдыны кутскизы. Со сярысь элькун тӧролэн но кивалтэтлэн пресс-службазы ивортӥз. Малые Калмаши гуртысь культура юртысь 12 укнооссэ воштозы, азьланяз учкисьёслы залысь ӧсъёссэ выльдозы. Лулчеберет юртын 12 клубъёс ужало, отчы 130 пала гуртоос ветло. Ужрадъёсазы араз оглом 10 сюрс пала учкисьёс люкаськыло. Культура юртын ёрос ужрадъёс но ортчыло: «БАСКО» но «Когда поют мужчины» фестивальёс, «Пасхальный перезвон». Ужъюртын ужасьёс ёрос Данъян пул вылэ пыртэмын вал, нош лулчеберет юрт кык пол «Лучшее учреждение культуры Удмуртской Республики в сельском поселении» элькун конкурсын вормылӥз. Яр ёросысь лулчеберетэз но туризмез азинтонъя центрлэн Никольск черкогуртысь филиалаз акустика сӧзнэт, микшер пульт, вокальной радиосӧзнэт но колонкаос басьтӥзы. Юртэз 1991-тӥ арын пуктӥзы. 2016-тӥ арын солэсь липетсэ рос-прос тупатъязы но укнооссэ воштӥзы. Ужъюртын 200 учкисьёслы чаклам залэз, кружокъёслы но музейлы висъетъёсыз вань. Отчы нылпиос но, мӧйыос но люкаськыло. Тросэз «Задор мылкыд» фольклор коллективе пырисько. Культура юртлэн ужрадъёсаз араз шорлыдын кык сюрс пала адями ветлэ. Тодэ вайытом, 2022-тӥ арын «Культура малой Родины» парти ӵектос улсын Удмуртиысь 27 лулчеберет юртъёсын тупатъян ужъёс нуозы но тӥрлыксэс выльдозы. Тегъёс: Яр Каракулино Удмуртия тупатъянужъёс Лулчеберет | Лэсьтӥськон |
Майя Бывальцева 25-тӥ шуркынмонэ Удмуртиын Улосвылэн кивалтонъя центр (Центр управления регионом) усьтӥзы. Росси азьмуртлэн косэтэзъя 1-тӥ толсурозь сыӵе Центръёс быдэс кунын кылдытэмын луыны кулэ. Со сярысь элькун тӧролэн но кивалтэтлэн пресс-службазы ивортӥз. Улосвылэн кивалтонъя центрлэн ужез – Удмуртиын улӥсьёс но тӧрлык ёзэсъёс куспын оперативной но пайдалыко герӟет тупатыны юрттон. Центрлэн ужпумез – кунмуртъёслэн вазиськонъёсынызы ужанъя огъя информационно-аналитической сӧзнэт луон Калыклэн вазиськонъёсызъя улосвылын сюлэмшугъяськытӥсь интыосын, ужпумъёсын карта кылдытӥськоз. Соя Центрысь ӧнерчиос элькунысь югдуръя анализ лэсьтыны, огвыллем ӝожтӥськонъёсты чакланы но соосты сэрттон-пертчон амалъёс ӵектозы. Цифровой технологиослы луыса Центрысь ӧнерчиос вань усьтэм интернет-источникъёсысь – мерлыко вотэсъёсын огинъёсысь, мессенджеръёсысь, усьтэм ас бамъёсысь – куронъёсты но вазиськонъёсты чаклалозы но анализировать карозы. Улосвылэн кивалтонъя центрез усьтонэ Удмуртиысь информатизацияя но герӟетъя министр Тимур Меджитов, элькун тӧролэн но кивалтэтлэн администрациысьтызы пуш политикая управлениелэн кивалтӥсез Дмитрий Потапов, «Диалог Регионы» коммерци луисьтэм огазеяськонлэн ыстэм муртэз Руслан Шеремета. «Диалог» огазеяськон Россиысь Улосвылэн кивалтонъя центръёсты кылдытонэз чакла. Со 2019-тӥ арын шуркынмонэ Москваысь ивортодэт технологиосъя департаментэн карын улӥсьёсын герӟетлэсь пайдалыксэ чаклан вылысь кылдытэмын вал. Росси кивалтэтлы но улосвылъёслэн тӧрооссылы «Диалог» огазеяськон пыриськемен 2020-тӥ арын 1-тӥ толсурозь кунысь субъектъёсын улосвылэн кивалтонъя центръёс кылдытыны ужпум пуктэмын. Со сяна, сыӵе ик центръёс муниципал кылдытэтъёсын усьтонъя ӵектонъёс дасяны куремын. Тегъёс: Ижкар Удмуртия Улосвылэнкивалтонъяцентр | Мерлык |
Майя Бывальцева Удмуртилэн нуналъёсыз ортчозы 27–28 оштолэзе Россиысь Мерлыко палатаын. Элькун улосвыллэн инвестициосъя, туризмъя но экономикая луонлыкъёсыныз тодматыны чакла. 28-тӥ южтолэзе со сярысь ивортӥз Удмуртилэн тӧроезлэн Росси азьмурт бордын ужась представительствоезлэн кивалтӥсез Светлана Смирнова, ивортэ улосвыл тӧролэн но кивалтэтлэн пресс-службазы. «Пусйымон ужрадэз Россиысь Мерлыко палатаын радъян — со Москваын Удмуртилэсь нуналъёссэ ортчытонлы йылпумъян. Милям ужпуммы — куноосты пумитаны рос-прос дасяськон. Удмуртиын Москвалэн нуналъёсыз ортчозы 2016-тӥ арын инвожое», — пусйиз элькун кивалтэтлэн тӧроез Виктор Савельев. Удмуртилэсь нуналъёссэ Россиысь Мерлыко палатаын ортчытонъя ужась группаен кивалтэ элькун кивалтэтлэн тӧроезлэн воштӥсез Андрей Кузнецов. Со пумысен косонэз юнматӥз Министръёслэн кабинетсы. Ужрадэз ортчытозы улосвылъёслэсь экономика но лулчеберет удысъёсъя кусыпъёссэ юнматон, калыклэн кичӧлтонъёсыныз тодматон, улосвыллэсь ним-данзэ, инвестициосты кыскыны луонлыкъёссэ будэтон вылысь. Тегъёс: ВикторСавельев Москва Удмуртия Россия Мерлыкопалата | Лулчеберет но туризм |
Анжелика Тихонова корреспондент Удмуртиысь оскись калыклы бадӟым шумпотон вайиз кылосбур тодосъя доктор, профессор, протодиакон Михаил Атаманов. 2016-тӥ арын шуркынмонэ со Библиысь Вуж Сӥзёнлэсь канонэн юнматымтэ люкетсэ удмурт кылэ берыктэменыз тодматӥз. Бичет 3 сюрс экземплярен потӥз. Нош куинь ар талэсь азьвыл со калыке вуттӥз вал канонъя люкетсэ. Со борды нимысьтыз кыллюкам но лэсьтӥз. Библиез берыктон бордын отец Михаил 25 ар ӵоже тыршиз. Иворъёсъя «Удмуртия» агентстволэн корреспондентэз Михаил Атамановлэсь юалляськиз, кызьы сыӵе уж борды кутскиз, малы ужез сокема кыстӥськиз, кыӵе шуг-секытъёсын пумиськиз, озьы ик мукет малпанъёссэ но тодӥз. Библия бордын ужанлэн аспӧртэмлыкез — Малы ужды сыӵе кема кыстӥськиз? Мар шуг-секытэз, аспӧртэмлыкез Библиез берыктон ужлэн? — Улон туж ӝог мынэ, ӝог ортче. Мон 25 ар ортчемез валаса но ӧй вуы. Мон Библия берыктон бордын гинэ ӧй пукы, наука бордын но ужай, художественной творчествоен но выри, докторской диссертациме ути, со вакытэ ик тодосъя вить книга гожтыса вуи, 200-лэсь ятыр статьяос гожтӥ, соку ик «Тангыра» эпосме удмурт кылын гожтӥ, собере сое ӟуч кылэ берыктыса поттӥ Библиез берыктӥсько, нош мынэсьтым берыктэмме эскерисе эшшо вань. Со нимаське ӟечлыксэ эскерись редактор. Со Марья Картано. Малы ке шуоно Библия гожтэмын кык кылэн. Вуж Сӥзён люкетэз солэн вашкала еврей кылын гожтэмын. Выль Сӥзён люкетэз гожтэмын вашкала грек кылын. Соин оригиналлэсь кылзэ но тодыны кулэ. Мон берыктӥсько ӟуч кылысь, черк славян кылэз уже кутыса. Нош отын туж трос валанлы секыт интыосыз. Ӟучъёс сое лыдӟо ке но, оло валало, оло уг валало. Нош ми сое ӧм ке валалэ, удмурт кылэ нокызьы но берыктэммы уз луы. Со понна ик ӟечлыксэ эскерись редактор юнматэмын. Соин ӵош учкиськом, кызьы еврейёс Вуж люкетсэ берыктӥллям. Отын но туж трос сыӵе валантэм люкетъёсыз, малы ке шуоно еврей кыл кулэмын, сое 50 ар талэсь азьло гинэ улӟытӥзы. Али Израильын пиналъёс кутскизы ини вераськыны. Нош книгаын возиськиз вашкала еврей кыл. Вераськон кылын со быремын вал. Ог кык сюрс ар талэсь азьло Сириын улӥсь арамейёс арамей кылэ берыктӥзы, сэре латин кылэ берыктӥзы, берлогес ини эфиоп кылэ, армян кылэ. Со кылъёсыз но ми уже кутӥськом. Уката ик латин кыл пыр вуэм Европаысь кылъёсыз: англи кылэ кызьы берыктӥзы, англи кылысь мукет кылъёсы, немец кылэ, немец кылысь швед кылэ, фин кылэ кызьы берыктӥзы эскериськом. Вашкалаез берыктонъёс огзылы-огзы тупало, кызьы тани черк славян кылын но вань вашкала берыктон, соослэн пуштроссы но радъяськонъёссы одӥг кадь. Туала берыктонъёсты валамон карыны турттӥськом шуыса, пуштроссэ но вошъяло. Сыӵе берыктонэз ми уже ум кутӥське, ми кутӥском вашкалаоссэ гинэ. Пӧртэм кылын ужъёсты уже кутыса ини валаны быгатӥськом, мар сярысь мынэ вераськон. Сэре сыӵе шуг ӧвӧл ни удмурт кылэ берыктыны. Валтӥсез — валаны кулэ оригиналзэ, кудӥз берыктӥське. Библиез Шекспирез яке мукет авторъёсты сямен берыктоно ӧвӧл ук. Сое оригиналъя, одӥг кылзэ но воштытэк берыктыны кулэ. Литератураез одӥг-кык предложенизэ одӥг карыса берыктӥд ке, нокин номыр уз шуы. Нош Библиез озьы берыктӥд ке, Инмарлэсь вӧськарон басьтод шуод-а мар-а. Одӥг кылзэ но воштыны уг яра Библиысь. Ватсам но, куштэм но отысь уг луы. Со понна Инмар наказать кароз Мон вашкала пересь ни шуыны луоз. Вордӥськи Грак ёросысь (Вуж Эгра гуртын — ред.) чын-чын удмурт гуртын. Чын-чын удмурт семьяын, кытын ӟуч кылэз но уг тодо вал. Соин но мон кылме ӧй сӧры. Мон ачим лымшор диалектэн вераськисько. Но мон тырши троссэ кылъёсты уйпал диалектысь но, шор диалектысь но басьтыны. Аслам лымшор диалектам гинэ кутӥськись кылъёсты басьтӥсько ини соку, куке мукет диалектъёсын со кыл уг пумиськы. Туннэ валантэм ке со кыл, валалозы ӵуказе — лыдӟыса, пуштросэзъя. Копак валантэм кыл ке, кыӵе бамын со сётиське, отчы нимаз сноска сётиськом. Соин ик 25 ар трос но кадь, ӧвӧл но кадь. Канонъя но канонэн юнматымтэ — мар пӧртэмез — Нош маин висъясько Библилэн канонъя но канонэн юнматымтэ люкетъёсыз? — Вуж Сӥзёнлэн канонэн юнматымтэ люкетэз еврей Библиын уг кутӥськы. Малы ке шуоно куд-ог интыосыз вань, кытын юанъёс кылдо. Соос тупатытэк кылемын, соин соос еврейёслэсь улонзэс возьмато ке но, еврей Библие пыртэмын ӧвӧл. Соос ваньмыз дас одӥг векчи книгаосын гожтэмын. Огзэ но канонэн ӧз юнматэ. Соос ваньзы ик пайда ваё, соосты лыдӟыны кулэ. Ваньзы ик соос черк службаосын кутӥсько, но шер. Быдӟым Вӧсь дыръягес. Тани Соломонлэн визьлык веранэз, Иисуслэн, Сирахлэн пиезлэн, визьлык книгаез озьы ик, Варух пророклэн книгаез, Иудифлэн, Маккавейёслэн туж тунсыко книгаоссы канонэн юнматымтэ люкетаз пыремын. Соосты туж тунсыко лыдӟыны. Сыӵе валтӥсь висъясез. Библия асьме доры еврей калыкысь вуиз ке но, еврейёс Вуж Сизён люкетсэ гинэ кылдытӥзы, Выльзэ соос ӧз кылдытэ. Выль Сизён со сӥземын Иисус Христослэн музъем вылэ лыктонэзлы, солэн музъем вылын улонэзлы, дышетэмезлы, курадӟыса кулонэзлы но кулонэз вормыса инме ӝутсконэзлы. Нош еврейёс Иисус Христосэз кулэ уг каро, соос воксё синазькыль каро сое. Соин ик, луоз, еврейёс сое канонэ ӧз басьтэ. Нош таиз Вуж Сӥзёнысь басьтэмын ке но, озьы но малы ке еврейёслэн Библиязы пыртэмын ӧвӧл. Нош ӟуч Библиын со канонъя Библиен огазе пыртэмын, соин ик ӵемысь уг валало пӧртэмлыксэс. Священной Гожтэм — Инмарлэн сётэм Книгаез, адямиос трос-трос лыдӟо ке со книгаез, соя восясько ке, со кыӵе ке но ачиз священной луэ. Таизъя книгая туж вӧсяськемын ӧвӧл на, али потӥз бере, соин ик со огшоры художественной произведение кадь, чеберлыко литература кадь лыдӟиське. Малпасько, вуоз дыр, со но кинлы ке но кельшоз, уката ик соослы, кинъёс нырысьсэ басьтӥсько Священной Книга лыдӟон борды Удмурт калыклэн историяз но литератураяз интыез — Тиляд малпамдыя, кыӵе инты басьтоз та ужды удмуртъёслэн улоназы? — Удмурт калыклэн историезлы мар сётоз, шуг вераны. Кин Инмарлы оске, кин христиан осконэ выжемын, соослы ваньзэ сое лыдӟыны кулэ. Соос черке пыртэмын, юнматэмын бере, асьме православной черкын но лыдӟиське, со пайда вае, нош мукет ласянь — кылмес узырмытэ. Профессор Гришкина (Маргарита Гришкина, истори тодосъя доктор — ред.) вераз вал, котькуд удмурт анай пичи нылпиосыныз ӵукналы быдэ лыдӟиз ке «Инмысь атаймы…» («Отче наш») удмурт кылын, асьмелэн кылмы уз быры, кылмы азинскоз шуыса. Сыӵе визьлыко веран. Котькуд анай-атай ачиз но лыдӟыны кулэ, нылпиоссэ но дышетыны кулэ анай кылыныз лыдӟиськыны, гожъяськыны — Нош удмурт литератураын? — Асьмелэн университетъёсмы светской шуыса нимасько. Соос религиозноесь ӧвӧл ук. Черк кун бордысь люкемын. Соин ик со та дырлы дышетон программаосы пыртэмын ӧвӧл. Но визьмо, мур малпаськись дышетӥсьёс одно ик амал шедьто сое литература урокъёсын уже кутыны. Уката ик кыл удысын ужасьёс но. Тани татын (канонъя Библияя кыллюкамын — ред.) пыртэмын 41 сюрс 500 кыл. Со канонъя Библилы кылдытэмын. Но, жаляса верано, университет со книгаез али ӧз на басьты, йӧскалык библиотека но ӧз басьты. Мон огзэ экземплярзэ бинялтытэк возисько ай, мед ксерокопия лэсьтозы но кафедраосазы пыртозы шуыса. Со туж пичи тиражен потэмын. 3 экземпляр гинэ. Куинез ик со ас киям. Мон малпасько соос валаны кулэ, ксерокопия лэсьтыса, соослэн кафедразы, факультетсы уз начармы, узырмоз гинэ. Сыӵе кыллюкамъёс одӥг калыклэн но Библия удысын ӧвӧл. Асьмеос, удмуртъёс, канонъя Библиез берыктонъя Россиын 5-тӥ интыын мынӥськом. Нош канонэн юнматымтэзэ берыктонъя воксё но нырысетӥ интыын луиськом. Соиз ласянь удмурт калыклы Инмар азинлык, берекет сётиз. Табере асьмелэн быдэс Библимы, котькуд люкетэз вань. Кыллюкамез но. Библиез удмурт кылэ берыктӥсь Михаил Атаманов 8 фото Азьланезлы ужпум — Нош али кыӵе ужпумъёс азяды пуктӥськоды? — Азьланяз… православной литература йылаз-пумаз вуттэмын ӧвӧл на. Тани «Часэн-часэн вӧсяськонъёс, кырӟанъёс». Со одӥг пол потӥз ини, нош ик быриз. Табере адямиос нош куро. Отын куд-ог пырытэк кылем люкетъёсыз вань, соосыз эшшо пыртоно. Венчать каронъёсыз, кулэм мурт вӧсянъёсыз пыртоно. Берыктон уж сяна, мынам наукаын но ужъёсы вань. Тани «Происхождение удмуртского народа» книгае 2010-тӥ арын 2 сюрс тиражен потӥз вал. Со быриз. Таре нош ик поттыны куро. Выльысь поттон понна отчы но куд-ог люкетъёссэ ватсаны вырисько. Со бордын али ужасько. Уж трос. Азьло кадь кужым гинэ уг тырмы ини ужаны. Тегъёс: Мерлык Лулчеберет Ижкар Православие Удмуртия черк вӧсьлык | Мерлык |
Майя Бывальцева Таяз арын Удмуртиын гужемлы 66 автобус маршрутъёс усьтозы. 17-тӥ оштолэзе аппарат кенешонын со сярысь вераз элькун тӧролэн но кивалтэтлэн администрацизылэн кивалтӥсезлсэь ужзэ быдэсъясь Сергей Смирнов. Валтӥсьёсыз калыкез нуись-ваисьёс луозы «ИПОПАТ» (Дэри, Пичи Пурга но Якшур-Бӧдья ёросъёсын 22 маршрутъёс) но «Удмуртавтотранс» (Воткаын, Глазкарын, Можгаын но Эграын улӥсьёс понна 14 маршрутъёс). Мукетъёсыз предприятиос Ижкарын но Дэри ёросын куать маршрутъёс усьтыны чаклало, Сарапул ёросын — сизьым, Ува ёросын — вить. Матысь дыре сад-бакчаос дорозь сюресъёсты кышкыттэмлыкъя куронъёслы тупамзэс эскерозы. Собере маршрутэз усьтон дырез но автобусъёс ветлон радлыкез кылдытозы. Тегъёс: Мерлык Ижкар Удмуртия автобусъёс гужем | Мерлык |
Туспуктэм: Григорий Фомин Наталия Сильвестрова Удмуртиысь спортсменъёс всестилевой каратея «Золотое кольцо России» огъяросси турнирын кык зарни медаль басьтӥзы. Ӵошатсконъёс Ивановоын ортчизы. Со сярысь элькунысь физической культурая но спортъя министерстволэн пресс-службаез ивортӥз. Ужрадэ 29 улосвылъёсысь 1 сюрслэсь трос спортсменъёс пыриськизы. Удмуртиысь Никита Власов «сз-ката соло» дисциплинаын вормиз, Есения Фёдорова «пк-поединки» ӧрын нырысетӥ луиз. Тегъёс: Спорт ӵошатсконъёс Удмуртия пиналъёс | Спорт |
Наталья Тетерина Туннэ, 20-тӥ куарусёнэ, улосвылын пилемо луоз, сайкиськылоз, куд-ог интыосын ӧжытак зороз, ивортэ Россиысь МЧС-лэн элькунъя Валтӥсь управлениезлэн пресс-службаез. Тӧл шундыпуксён палась секундскын 7–12 метре пельтоз. Элькунъя нуназе +12…+17 градус луоз. Тегъёс: Ижкар Удмуртия куазь | Инкуазь |
Руслан Нуриахметов Майя Бывальцева Удмуртие кунлэн лымшор улосвылъёсысьтыз шуныт омыр лыктэ. Вуись шутэтскон нуналъёсы шаерамы температура +13 градусозь ӝутскоз. Со сярысь элькун Гидрометцентрлэн пресс-службаез ивортӥз. Кӧснуналэ, 9-тӥ оштолэзе, потон уе -2…+3 градус луоз, нуназе омыр -8…+13 градусозь шуналоз. Куазь кӧс луыны кулэ. Арнянуналэ потон уе, озьы ик ӵукна, тросаз ёросъёсын ӧжыт зороз. Уйин +2…+7, нуназе +7…+12 градус возиськоз. Вордӥськонэ, 11-тӥ оштолэзе, зорыны кулэ ӧвӧл. Уйин 0…+5, нуназе +12…+17 градус луоз. « Таӵе температура та вакытлы эсэпъёслэсь 5-6 градуслы вылӥынгес но оштолэзьлэн куинетӥ декадаезлы тупагес » Удмуртиысь Гидрометцентрлэн пресс-службаез Уйин но ӵукна инытосын сюресъёс вылын йӧвалег. Нырысь-валысь чакланъёсъя, вуоно арнялэн нырысетӥ ӝыныяз температура шӧдскымон уз воштӥськы. Тегъёс: Удмуртия Гидрометцентр тулыс куазь Ижкар | Инкуазь |
pixabay.com Майя Бывальцева Удмуртиын лемтэй мертчиськон пумысен эмъяськонниосы нырысетӥ вазиськонъёс пусъемын. Со сярысь 12-тӥ оштолэзе элькунысь тазалыкез утёнъя министерстволэн пресс-службаез ивортӥз. Векчи нымы-кибы кышкыт висёнъёсты вӧлмытэ –лемтэй энцефалитэз но лемтэй боррелиозэз, соос сӧсыр карыны яке быронэ вуттыны быгато. Лемтэез эмъяськонниын яке ас коже поттыны луэ. Нымы-кибыез, пачкатытэк, пияла посудае пононо но матысь лабораторие нуоно. Соос Ижкарын, Воткаын, Глазкарын, Можгаын, Сарапулын, Балезиноын, Эграын, Уваын вань (ужан дырзэс, телефон номерзэс татысь тодыны луоз). Озьы ик Паласькись висёнъёсъя элькун эмъюртлэн лабораторияз басьтозы. 2021-тӥ арын Удмуртиын 16 сюрс 995 адями лемтэй мертчиськем бере эмъяськонниосы вазиськиз, со пӧлысь 2 сюрс 500 палаез (15,1 процент) – 14 аресозь пиналъёс. Тодэ вайытом, 2021-тӥ арын адями борды мертчиськем нырысетӥ лемтэез 12-тӥ оштолэзе Роспотребнадзорлэн элькунъя управлениезлэн лабораторияз эскерыны вайизы. Ватсалом, лемтэй энецефалитлэсь утиськон ласянь тужгес пайдаё амал – прививка. 2022-ти арын сое 119 сюрс 293 адямилы пуктыны чакламын (со пӧлын 98 сюрс 734 пиналъёс). Тегъёс: Тазалык лемтэй Ижкар Удмуртия | Тазалык |
Наталья Тетерина 13-тӥ толшоре Удмуртиысь 23 аресъем спортсменка Ульяна Кайшева биатлонъя Дуннелэн кубокез понна вожвылъяськонлэн Рупольдингын ортчись люкетаз нылкышноослэн эстафетаязы бызьылоз. Со сярысь Россиысь биатлонистъёслэн огазеяськонзылэн пресс-службаез ивортэ. Можгаын вордскем биатлонисткаен одӥг квартетын кунлэсь данзэ Дарья Виролайнен, Татьяна Акимова но Екатерина Юрлова-Перхт утёзы. Ульяна Кайшева эстафеталэн нырысетӥ люкетаз бызёз. Ӵошатскон Ижкар дыръя 17 часын но 30 минутэн кутскоз. Тодэ вайытом, толон Ульяна Кайшева пыӵалэз тӥяськемен сэрен 15 иськеме нимаз бызьылонын ассэ туж ляб возьматӥз. Со 89-тӥ интыын гинэ луиз. Тегъёс: Спорт Биатлон Удмуртия УльянаКайшева | Спорт |
Анжелика Тихонова корреспондент Удмуртиысь Дышетон удысысь йӧскалык ужпумъёсты эскеронъя тодос институт «Удмурт книга – удмурт кабинетэ» ӟечлэсьтон акция ялӥз. Со улсын институтысь ӧнерчиос удмурт кылын 200-лэсь трос книгаос люказы. Со сярысь ивортодэтъя «Удмуртия» агентстволэн корреспондентэзлы институтлэн кивалтӥсез Надежда Ураськина вераз. Таӵе акциез институт нырысьсэ радъя, сое 21-тӥ тулыспалэ пусйиськись Анай кыллэн нуналэзлы сӥзизы. Ужрад улсын люкам книгаосты удмурт кылъя но литературая дышетӥсь луыса ужась 25 аресозь куать егит дышетӥсьёслы келялозы. Туэ куронъёсъя Вавож, Кез, Грак, Сьӧлта, Якшур-Бӧдья ёросъёсысь дышетӥсьёс тупазы. Одӥгзэ бичетэз нылпи садын егит ужась но басьтоз. Та туж умой акция луысал нырысь ик удмурт кылъя но литературая егит дышетӥсьёслэсь кабинетсэс, библиотека сэрегъёссэс удмурт книгаосын узырмытон вылысь. Лыкто дышетӥсьёс тани школаосы, нош соослэн классазы нылпиос сяна, ӝажы вылазы туж трос ик книгаос уг луо на. Нош соослы со кутскыны туж бадӟым юрттэт луысал. Озьы ик пиналъёслы но, соос вис дыръя но быгатозы асьсэлэн кабинетазы ужаны со книгаосын Надежда Ураськина, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезДышетӥсьёслы книгаосын бичетъёс дасесь ини. Надежда Ураськиналэн кылъёсызъя, отчы пӧртэм удмурт книгаос пыризы, пӧлазы удмурт кылэн, литератураен, лулчеберетэн герӟаськем ӟуч кылын книгаос но вань. Коробкаосамы тыримы пӧртэмгес мед луозы шуыса: кылъя но вань, литературая но, куд-ог удмурт произведениос но, проза вань, собере методикая юрттэтъёс вань. <…> Кытын ке но милям гожтылэмъёсыз но вань, но ми шуимы, дышетӥсьёс валалозы, дыр, милемыз, малы ке шуоно со асьме библиотекаысь бере Надежда Ураськина, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезКнигаосты егит дышетӥсьёслы ёросъёсын Анай кыллэн нуналэзлы сӥзем ужрадъёс улсын сӥё-дано сётозы. Азьланяз соосты Дышетон удысысь йӧскалык ужпумъёсты эскеронъя тодос институтэ но ӧтчалозы. Надежда Ураськина пусйиз, та акциез вуоно арын но азьланьтыны тыршозы. Книгаос трос люкаськизы ке, оло, соосты басьтыны быгатӥсьёслэсь арлыдзэс но будэтозы. Нялтас вераса, кайта акцие котькуд мылкыд карись пыриськыны быгатоз. Со понна институтэ 51-43-04 телефон номеръя жингыртоно но книга сётыны мылкыд сярысь верано. Соосты институтлэн юртаз кутозы. Тодэ вайытом, Анай кыллэн нуналэз азьын Удмуртилэн шоркараз лыдӟисьёслэн «Мусо шаерме данъяса» кар вожвылъяськонзы ортчоз. Тегъёс: Дышетон Ижкар Удмуртия удмурткыл книгаос | Дышетон но тодос |
Анжелика Тихонова корреспондент Ижкарын 5-9 классъёсын дышетскись удмурт пиналъёсты блогер луыны дышетӥзы. Со сярысь ивортодэтъя «Удмуртия» агентстволэн корреспондентэзлы «Удмурт блогеръёслэн школаысьтызы» огез дышетӥсь Александр Бикузин вераз. Дышетонъёс 1-11 толсуре Калыкъёслэн эшъяськон юртазы ортчизы. Ужрадэ Ижкарысь 10 пиналъёс пыриськизы. Александр Бикузинлэн верамезъя, туала вакытэ котькуд нылпилэн блогер луэмез потэ, нош «Куара» огазеяськонлэн ӵектосэз соослы сыӵе луонлык сётӥз, мерлыко вотэсъёсын ас бамзэс удмурт кылын нуыны дышетӥзы. Али тани школа йылпумъяськиз ни, блогинг удысын азинскон тӥрлык ми соослы сётӥм. Азьланяз, оскисько, удмурт кылын блогъёссэс нуозы, уз аналтэ. Нош бӧрысь, кизы воляз ке, асьсэос мылкыд каремзыя ужалозы Александр Бикузин, «Удмурт блогеръёслэн школаысьтызы» огез дышетӥсьСолэн кылъёсызъя, вазиськисьёс гурт ёросъёсысь но вал, но соослэн лыктэмзы ӧз луы, малы ке шуоно занятиос школаын дышетскон вакытэ мынӥзы. Со сяна, ёросъёсысь мӧйыгес муртъёс но таӵе дышетонъёслы кулэяськемзэс верало, уго али мерлыко вотэсъёсын уж нуон туж вӧлмемын. Соин валче «Удмурт блогеръёслэн школазы» ӵектосэз кылдытӥсьёслэн азьланяз ёросъёсы но потаса ужаны малпанзы вань. Но сое улонэ пыӵатон понна трос ужано на, пусйиз Александр Бикузин. Тодэ вайытом, блогеръёслэн школаязы пиналъёсты журналистикаен тодматӥзы, камераен ужаны, монтаж лэсьтыны, мерлыко вотэсъёсты нуыны дышетӥзы. Ӵектосэз Удмуртиысь йӧскалык политикая министерство юрттэмен улонэ пыӵатӥзы. Ватсалом, азьвылгес «Куара» мер огазеяськон удмурт анай-атайёс понна «Аныкай» медиашкола ортчытӥз. Солэсь ужъемышъёссэ мерлыко вотэсъёсысь адӟыны луэ ни. Тегъёс: Ижкар мерлыковотэс Удмуртия пиналъёс удмуртъёс | Мерлык |
Майя Бывальцева 23-тӥ шуркынмонэ Удмуртиын тӧл кужмоялоз шуыса чаклало. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Уйпал но шундыпуксён вискысь тӧл секундскын 15-20 метре пельтылоз. Соин валче элькунын улӥсьёс кышкыттэмлыкъя куронъёсты юн чакланы кулэ Россиысь МЧС-лэн элькунъя валтӥсь управлениезВодительёсты машиназэс пуктон интыез чакласькыса бырйыны но ӝоглыкъя куронъёсты быдэсъяны куро. Тегъёс: МЧС Удмуртия куазь инкуазь | Инкуазь |
Майя Бывальцева Ижкарын Киров нимо урамлэсь карысь потон палзэ Вормонлы 30 ар урамысен Песочной урамозь люкетсэ тупатъязы. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортэ. Ӧнерчиослэсь сюреслэсь изъянмем шобретсэ утялтӥзы, тужгес урод интыоссэ тупатъязы, асфальтобетонлэсь ӵошкытатӥсь но вылӥ сӥосты вӧлдӥзы, 8 колодчаосты ӝутӥзы. Со сяна, «Гурт возёс академия» но «Киров нимо парк» трамвай дугдылонниосты умоятӥзы. Киров нимо урамлэсь люкетсэ Росси азьмуртэн Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос чотын тупатъязы. Со 13-тӥез йылпумъям объект. Ижкарын оглом 27 урамъёсты выльдозы. Тегъёс: Авто Ижкар Удмуртия сюресъёс тупатъянужъёс | Авто |
Наталья Тетерина Удмуртиысь паравелосипедист, калыккуспо классъем спортъя мастер, Россилэн паравелоспортъя сборноезлэн ёзчиез Сергей Пудов «Кизнер ёрослэн дано кунмуртэз» ним басьтӥз. Со сярысь Кизнер ёрослэн тӧроез Александр Плотников «ВКонтакте» вотэсбамаз ивортӥз. Сӥё-дано пусъён ужрад Кизнер черкогуртын спортсменлэн дышетскем школаяз 7-тӥ тулыспалэ ортчиз. «Улосчимылы Дуннелэн чемпионатаз, кудӥзлы со али рос-прос дасяське, ассэ умой возьматыны сӥзёмы», - пусйиз Александр Плотников. Сергей Пудов мылкыдъёссэ озьы ик «ВКонтакте» вотэсбамаз гожтӥз. Вордскем музъемам, Кизнер ёросын, «Дано кунмурт» ним сётӥзы, туэ ёрос 80 ар тырмонзэ пусъе. Тау таӵе вылӥ данъет понна, «Дано кунмурт» нимез сӥлы карыса но данъяськыса нулло Сергей Пудов, паравелосипедистПаравелосипедист нырысетӥ дышетӥсезлы Надежда Хайрулиналы но нырысетӥ тренерезлы Валентин Капинлы тау кариз, та адямиос солэн азинсконаз трос кужым понӥзы шуыса пусйиз. Тодэ вайытом, тулыспаллэн нырысетӥ нуналъёсаз Сергей Пудов суй-пыдзыя сӧсыр спортсменъёс пӧлын трекын велоспортъя Россилэн чемпионатаз 3 медаль утӥз. Тегъёс: Спорт Кизнер Удмуртия Мерлык велоспорт | Мерлык |
Майя Бывальцева Удмуртиын «Мынам песянае» («Моя бабушка») элькун вожвылъяськонлы кутскон сётӥзы. Туэ со тямысэтӥзэ ортчоз ни, ивортэ радъясез, «Известия Удмуртской Республики» газетлэн редакциез. Пыриськон понна 15-тӥ куартолэзёзь редакцие песянайлэсь/песятайлэсь тунсыко туспуктэмзэ но соос сярысь пичияк верос лэзёно Вожвылъяськон укмыс ӧръёсъя мыноз, кыкез со пӧлысь – выль. Пыриськыны одӥгаз яке кӧняке номинациосы луэ. Озьы ик котькуд ӧре 1-3 ужъёс лэзьыны яра. Туспуктэмъёсты электрон амалэн гинэ куто. Соос умой ӟечлыко луыны но быръем номинацилэсь пуштроссэ усьтыны кулэ. Конкурслэн номинациосыз: - «Тужгес узырез песянай» (нунокъёсын узыр, песянайлэн нунокъёсыныз туспуктэмъёс); - «Тужгес егитэз песянай» (песянайлэн нунокъёсынызы туспуктэмъёс); - «Тужгес нодлы песянай» (песянайлэсь ужын, дышетсконын, мер ужъёсын, волонтёр ужын азинсконъёссэс возьматӥсь туспуктэмъёс); - «Ба!» (песянайлэсь азинсконъёссэ возьматӥсь туспуктэмъёс); - «Йӧскалык йылолъёсты утись песянай»; - «Мынам песянаелэн мереткылэз «Мон спортэз но тазалыкез бырйисько!»; - «Вормон понна тау!» (Быдӟым Атыкай оже пыриськем, ож мышкын ужам али улӥсь песянайёслэн/песятайёслэн туспуктэмъёссы но соос сярысь веросъёс); - «Мынам песятае» (песянайлэн тунсыко туспуктэмез но со сярысь верос); - ӧнерлыко туспуктӥсьёсты «Мынам аръёсы – мынам узырлыке» номинацие пыриськыны ӧтё; Озьы ик «Мынам песянае» но «Мынам песятае» ужъёс вожвылъяськон ортчыто, отчы нимаз адямиос, классъёс, нылпи садысь группаос но вань мылкыд карисьёс пыриськыны быгато. Киужъёс пӧртэм амалэн быдэстэмын луыны быгато. Туспуктэмъёсты газетлэн вотэсбамаз, газетын, озьы ик «ВКонтакте» мерлыко вотэсысь бамаз поттозы, отын кельшем туспуктэм понна куара сётыны луоз. Котькуд номинациын йылпумъянъёс Песянайлэн нуналэзлы лэсьтозы. Вормем ужъёсысь песянайёс (песятайёс) дипломъёс но дуно кузьымъёс басьтозы. Туспуктэмъёсты но песянайёс, песятайёс сярысь веросъёсты [email protected] электрон адресъя келяно. Творчествоя ужъёсты газетлэн редакцияз Ижкарысь Пастухов нимо 13 номеро юртэ ваёно. Вожвылъяськон Удмуртиысь печатья но калыке ивортодэт вӧлмытонъя агентство юрттэмен ортчытӥське. Куронъёсын рос-просгес тодматскыны луоз. Тодэ вайытом, кылем арын вожвылъяськонын вормисьёсъёсы Удмуртиысь кун циркын сё-дано пусйизы. Удмуртиын котькуд ар 26-тӥ куартолэзе Песянайлэн нуналэз пусйиське. Сое 2012-тӥ арын 26-тӥ куартолэзе Бакуын «Евровидение» вожвылъяськонын «Брангурт песянайёс» ансамбль кыкетӥ инты басьтэм бере юнматӥзы Тегъёс: Мерлык Ижкар Удмуртия вожвылъяськон туспуктэм Песянайлэннуналэз | Мерлык |
Анжелика Тихонова корреспондент Удмуртиысь гуртъёс 2020-тӥ арын Финн-угор дуннелэн лулчеберетъя шоркарез ним басьтон понна вожвылъяськонэ пыриськыны быгато. Со сярысь Йӧслыккуспо журналистикая гильдилэн ивортодэтъя «Национальный акцент» порталэз ивортэ. Вожвылъяськон 4-тӥ южтолэзе ужзэ мытӥз. Вазиськонъёсты 30-тӥ оштолэзёзь кутозы. Конкурсэ вазиськонъёс финн-угор кунъёсысь но улосвылъёсысь вань гуртъёс, черкогуртъёс но каръёс сётыны быгато. Соос пӧлы уг пыро кун шоркаръёс (Эстония, Финляндия но Венгрия сярысь ке) но улосвыл шоркаръёс (Россиысь) Оливер Лооде, «Финн-угор дуннелэн лулчеберетъя шоркарез» программая бюролэн кивалтӥсез Озьы ик конкурсэ Марий Эл пыриськыны уг быгаты, малы ке шуоно та дырлы Финн-угор дуннелэн лулчеберетъя шоркарез пор черкогурт луэ. Выль шоркарез Марий Элысь Шоруньжа черкогуртын 14-тӥ инвожое шараялозы. Тодэ вайытом, со 2019-тӥ арын Финн-угор дуннелэн лулчеберетъя шоркарез луиз вал. Нимез утэм улон инты ар ӵоже финн-угор движенилэн лулчеберетъя центрез луэ. Со понна Финн-угор егитъёслэн огазеяськонзы (МАФУН) но быдэсак финн-угор дунне дурбасьто. Ӵектослэн кичӧлтӥсьёсыз Финн-угор егитъёслэн огазеяськонзы (МАФУН) но URALIC центр луо. Вожвылъяськонэз ортчытъяны кутскем дырысен Финн-угор дуннелэн лулчеберетъя шоркарез нимез нуллӥзы: Удмуртиысь Быги гурт (2014-тӥ ар), Эстониысь Обиница сето гурт (2015-тӥ ар), Венгриысь Искасентдьёрд гурт но Веспрем кар (2016-тӥ ар), Карелиысь Вокнаволок гурт (2017-тӥ ар) но Марий Элысь Шоруньжа черкогурт (2019-тӥ ар). Тодэ вайытом, Удмуртиысь кутскись но ужась режиссёръёс Финн-угор фильмъёсъя фестивале пыриськыны быгато. Ужрад 3-6 пӧсьтолэзе Эстониысь Вырумаа уездын ортчоз Тегъёс: Лулчеберет Ижкар Удмуртия финн-угоркалыкъёс | Лулчеберет но туризм |
Майя Бывальцева Глазкарысь дышетӥсьёсты дасянъя В. Г. Короленко нимо институтысь педагогикая но чеберлыкъя дышетонъя факультетын куинетӥ курсын дышетскись Ольга Сандер студентъёслэн тодосъя но дышетонъя «Педагог ХХI века» огъяросси вожвылъяськоназы вормиз. Со сярысь дышетсконнилэн «ВКонтакте» мерлыко вотэсысь огиназ ивортӥзы. Ольга Сандер «Урок-открытие» ӧрын вормиз. Глазкарысь студентка та вожвылъяськонын кыкетӥзэ вормиз ни, кылем арын солэсь уроксэ озьы ик устоен лыдъязы «Урок-открытие» ӧръя выль технологиосты кутыса урок дасяны кулэ вал. Нылмурт школалэсь азьвыл но покчи классъёсын дышетонъя кафедраысь валтӥсь дышетӥсен Мария Сабрековаен ӵош 4-тӥ класслы «Блокада Ленинграда» темая урок дасяз но ортчытӥз. Вожвылъяськонэ урокысь гожтэм видеоез лэзизы. Вожвылъяськонлы йылпумъянъёсты видеоконференци амалэн ортчытӥзы. Радъясьёс Глазкарысь институт кӧня ке аръёс ӵоже ини тужгес кужмо ӵектосъёсты возьматэ шуыса пусйизы. Конкурс Марий Элысь кун университетлэн инъетаз ортчиз. Оглом сизьым вылӥ дышетсконниосысь 170 ӵектосъёсын тодматӥзы. Тодэ вайытом, Удмуртиын «Устоез удмурт видеоблог» вожвылъяськонэ 13 ужъёс вуизы. Тегъёс: Дышетон студентъёс Удмуртия Глазкар вожвылъяськон ГГПИ 100ар | Дышетон но тодос |
Анжелика Тихонова корреспондент Ижкарысь анай-атайёс кар тӧрлыкъёслы англи нылпи сад усьтыны ӵектонэн вазиськизы. Со сярысь журналистъёсты ивортӥз кар администрациысь Школалэсь азьвыл дышетонъя но визьноданъя управленилэн кивалтӥсез Елена Казакова. «Со (нылпи садэз усьтон — ред.) ватсаса коньдон кулэ каре. Соин ик ас коньдонзэ уже понӥсь инвестор анай-атайёслэсь котькуд куронзэс быдэстыны быгатоз. Нош анай-атайёс ини, коньдон ласянь быгатонлыкъёссэс чакласа, малпаськозы — нуоно-а нылпизэс сыӵе нылпи садэ яке ӧвӧл-а. Яке милесьтым, муниципал нылпи садъёслэсь, юрттӥськетсэс басьтоно-а», — шуиз со Ижкарысь Ракетной урамысь 9 номеро юртэ но Островский урамысь 44 номеро юртэ интыяськем нылпи садъёсты концессие сётон сярысь веракуз. Тодады вайытом, пиналъёсты со нылпи садъёсы нуллон понна анай-атайёслэсь толэзяз 10 сюрсысен 24 сюрс манетозь курыны быгатозы. тыриськонлэсь быдӟалазэ концессионер ачиз юнматоз. Тегъёс: Мерлык Дышетон Ижкар нылпиос Удмуртия дӥськут | Дышетон но тодос |
Майя Бывальцева Удмуртиын паласькись лек вирус инфекциос (ОРВИ) вӧлмонэз алон вылысь кылем арняе куд-ог дышетон ужъюртъёсын уретон ужрадъёс кутэмын. Кызьы ивортэ Роспотребнадзорлэн элькунъя управлениезлэн пресс-службаез, Камбарка ёросын нылпи сад ворсамын, коня ке группаос Вотка, Дэри, Каракулино, Якшур-Бӧдья ёросъёсысь 11 нылпи садъёсын, озьы ик Воткаын, Глазкарын, но Сарапулын (ваньмыз 15 группа). 2017-тӥ арын 2-тӥысен 8-тӥ коньывуонозь дышетон дугдытэмын Глаз, Якшур-Бӧдья ёросъёсысь но Ижкарысь 3 школаосысь 3 классъёсын Роспотребнадзорлэн элькунъя управлениезКылем арняе Удмуртиын 12 сюрс адями кынман висёнъёсын черлаз, азьвыл арняен ӵошатыса, со 8,2 процентлы ӧжытгес (13 сюрс 68 адями). Висисьёслэн лыдзы эпидеми гожлэсь 5 процентлы улӥынгес. Со дыре ик Воткаын но элькунысь 11 гурт ёросъёсын черламъёс тросгес. Федерал коньдэт чотын 9-тӥ коньывуонлы 270 сюрс 600 адямилы грипплы пумит прививка пуктэмын, со чакламезлэсь 45,1 процент, пӧлазы 119 сюрс 400 нылпиос (чакламлэсь 56,7 процент). Тегъёс: Тазалык Ижкар Камбарка висён нылпиос Удмуртия нылписад карантин грипп | Тазалык |
Майя Бывальцева Удмуртиын тудвулэн тужгес лек вакытэз ортчымтэ на. Озьы ке но, 19-тӥ оштолэзьлы вулэн вадесэз ваньмаз сямен гидропостъёсын лэзькиз. Со сярысь элькун кивалтэтлэн тӧроез Ярослав Семёнов «ВКонтакте» мерлыко вотэсысь бамаз ивортӥз. Тудвулэсь тужгес лек вакытсэ ортчим шуэм потэ вал, но, жаляса верано, вазь али. Таяз арняе югдурез сак чакласа возём Ярослав Семёнов, Удмуртиысь кивалтэтлэн тӧроезСолэн кылъёсызъя, Валоын ву йылэ на, Вавож ёросын лапег выж ву улэ шедемын. Яр ёросын Люкмы шурын вулэн вадесэз уй-нуналскын ог 1,5 метрлы лэзькиз, но выж 20 сантиметрлы вуэ кылемын на. Полом – Поломской сюрес вылын ву 15 сантиметрлы кулэсмиз. Яганын кык коркаослэн мурӝолъёсазы ву пыремын. Тодэ вайытом, Удмуртиын тылпулэсь утиськонъя нимысьтыз режим ялӥзы. Тегъёс: Ижкар Удмуртия тудву инкуазь тулыс ЯрославСемёнов | Инкуазь |
Майя Бывальцева 2-тӥ коньывуонлы Удмуртиын эшшо 118 адямилэсь выль коронавирус инфекциез шараязы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназы ивортӥзы. Выль черламъёс пӧлын Ижкарын 54 улӥсьёс, Глазкарын – 17, Сарапулын но Шаркан ёросын – быдэн куать, Кез, Юкаменск, Ува ёросъёсын – быдэн вить, Красногрск ёросын но Воткаын – быдэн ньыль, Эгра ёросын – куинь, Яр, Глаз ёросъёсын – быдэн кык, Каракулино, Можга, Сарапул, Вавож ёросъёсын но Можгаын – быдэн одӥг улӥсьёслэн. 119 адями йӧназ. Одӥг мурт кулӥз – кышномуртлы 55 арес вал Туннэ нуналлы элькунын выль коронавирус инфекциен черлан 5 сюрс 594 учыръёс лабораториын зэматэмын. 3 сюрс 836 адями йӧназ ни, 97 мурт улонысь кошкиз. Али 72-езлэн висисьёслэн тазалыксы секыт лыдъяське. Та дырлы Удмуртиын коронавируслы 381 сюос 772 эскеронъёс ортчытӥзы, берло нуналскын – 4 сюрс 716. Тодэ вайытом, 1-тӥ коньывуонэ элькунын эшшо витез эмчиос но элькунысь тазалыкез утёнъя министрлэн воштӥсез Никита Свирин выль коронавирус инфекцилэсь прививка пуктӥзы. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент 23-24 тулыспалэ Ижкарын Удмуртиысь лулчеберетъя йӧскалык огазеяськонъёслэн футзалъя 11-тӥез чемпионатазы ортчиз. Ӵошатсконъёсы 14 команда пыриськиз, ивортэ элькунысь Калыкъёслэн эшъяськон юртсылэн пресс-службаез. Мини-футболъя вожвылъяськонъёс «Металлург» культура дворецлэн спортъя огъетаз радъяськизы. Паркет вылэ удмурт егитъёслэн «Шунды» огазеяськонысьтызы, еврей лулчеберетъя бӧляк центрысьтызы, таджикъёслэн «Ориён-тадж» мер центрысьтызы, егит бигеръёслэн «Иман» союзысьтызы но мукет выжы калыкъёслэн огазеяськонъёссылэн ыстэм муртъёссы потӥзы. Озьы ик кунгож сьӧрысь студентъёс кужымзэс мертазы – Иракысь егитъёслэн кык командазы Удмурт кун университетлэсь данзэ утиз. Ӵошатскисьёсты Удмуртиысь йӧскалык политикая министрлэн воштӥсез Людмила Соковикова пумитаз. Та ӵошатсконъёс – аспӧртэмлыко. Аспӧртэмлыко, малы ке шуоно та залын вожвылъяськон гинэ ӧй вал, татын эшъяськон вордӥськиз. Тӥ вераськиды одӥг, ваньдылы валамон, спорт кылын. Туннэ та залысь кошкыкуды тӥ сьӧрады нуоды йӧскалыккуспо эшъяськонлэсь люкетсэ но мукет лулчеберетъёс сярысь тодон-валанъёс Людмила Соковикова, Удмуртиысь йӧскалык политикая министрлэн воштӥсезӞырдыт ӵошастконын нырысетӥ интые потӥз азербайджанъёслэн «Хазар» командазы. Кыкетӥ луиз белорус лулчеберетъя «Батьковщина» дэменлыклэн командаез. Куинетӥ – армянъёслэн «Урарту» мер огазеяськонысьтызы спортсменъёс. Тодэ вайытом, туэ нырысьсэ командае кык «легионеръёсты» - ас калык огазеяськонады пырисьтэм спортсменъёсты – кутыны луонлык сётэмын вал. Чемпионат Удмуртиысь армянъёслэн «Урарту» огазеяськонзы ӵектэмъя ортчытӥське. Радъяны юртто элькунысь Йӧскалык политикая министерство но Калыкъёслэн эшъяськон юртсы. Тегъёс: Спорт Ижкар Удмуртия йӧскалыкполитикаяминистерство йӧслыкъёс | Спорт |
Туспуктэм: Удмуртиысь физкультурая но спортъя министерстволэн пресс-службаез Наталия Сильвестрова Удмуртиысь Владислав Лекомцев суй-пыдзыя сӧсыр спортсменъёс пӧлын Россилэн чемпионатаз биатлонын куинь медаль утӥз. Ӵошатсконъёс Ханты-Манскийскын ортчо. Со сярысь спортсмен телеграм-каналаз ивортӥз. 16-тӥ южтолэзе 7,5 иськемъем спринтын Владислав Лекомцев кыкетӥ инты басьтӥз. Со котькуд рубежын одӥг мишенез ворсатэк кельтӥз. « Россилэн чемпионатэзлэн люкетэз Ижевскын ортчыку мон виси. Висем бере кужым азьло кадь ӧвӧл на, озьы ик трасса шуг вал, нырысьсэ таӵе рельефтӥ бызьылӥ » Владислав Лекомцев, Россилэн чемпионатаз пыриськись 17-тӥ южтолэзе 12,5 иськемем нимаз бызёнын спортсмен вань рубежъёсын шонер ыбылӥськиз но зарни медаль утӥз. « Туннэ ыбылӥськонлы саклык висъяй. <…> Тырши котькуд ыбонэз ӟеч быдэстыны » Владислав Лекомцев, Россилэн чемпионатаз пыриськись 18-тӥ южтолэзе 10 искеме бызьылонъёсын Владислав Лекомцев нырысетӥ луиз. 20-тӥ южтолэзе куасэн бызьылонъёс кутскозы, воргоронъёс 20 иськемез бызёзы. 21-тӥ южтолэзе – спринт, 22-тӥ южтолэзе 5 иськеме классика амалэн бызьылонъёс радъяськозы. Тодэ вайытом, Владислав Лекомцев но Владимир Каманцев «Возвращение в жизнь» премилэн лауреатъёсыз луизы. Тегъёс: Спорт Биатлон ВладиславЛекомцев Удмуртия | Спорт |
Руслан Нуриахметов Майя Бывальцева 25-тӥ оштолэзьлы Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыпуксён палась секундскын 3-8 метре пельтоз. Элькунъя уйин 0…+5, нуназе +14…+19 градус возиськоз. Омыр зӥбет луло узвесь юбоя 747 миллиметр луоз, омырлэн мускытлыкез – 60 процент. Тегъёс: куазь тулыс Ижкар Удмуртия | Инкуазь |
Майя Бывальцева Вуись шутэтскон нуналъёсы, 18-тӥ но 19-тӥ гудырикошконэ, Удмуртиын куазьь сӥзьыл кадь салкым луоз. Со сярысь «ВКонтакте» вотэсбамаз ивортӥз улосвыл Гидрометцентрлэн пресс-секретарез Алла Шумихина. Температура шутэтскон нуналъёслы лэзькоз но уйёсы +5…+10 градус гинэ луоз, нуназе кӧснуналэ +12…+17 градуслэсь, арнянуналэ +20 градуслэсь вылӥе уз ӝутскы Алла Шумихина, Удмуртиысь Гидрометцентрлэн пресс-секретарезСолэн кылъёсызъя, кезьыт фронт туннэ нуналлэн кыкетӥ ӝыныяз но вуись уйин ортчоз, соин валче быдэсаз сямен элькунын дырын-дырын зорылоз. Удмуртарняе но кӧснуналэ нуназе куд-ог интыосын дырын-дырын зорыны быгатоз, тӧло возиськоз, ӝоглыкез секундскын 8-13 метрозь вуылоз. Арнянуналэ, 19-тӥ гудырикошконэ, тӧл лябомоз, зорыны кулэ ӧвӧл. Вуоно арняе температура пумен ӝутскоз шуыса возьмало. Тегъёс: Гидрометцентр Удмуртия куазь | Инкуазь |
Наталья Тетерина Туннэ, 24-тӥ пӧсьтолэзе, сайкыт но кӧс куазь луоз, ивортэ Россиысь МЧС-лэн элькунъя валтӥсь управлениезлэн пресс-службаез. Тӧл вошъяськоз но секундскын 1-6 метре пельтоз. Элькунъя пуксёнэ +24…+29 градус луоз. Тегъёс: Ижкар Удмуртия куазь инкуазь гужем | Инкуазь |
Майя Бывальцева 25-тӥ инвожое Удмуртиын 16 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пильмаськылоз, зорыны кулэ ӧвӧл. Тӧл уйпал но шундыпуксён вискысь секундскын 7-12 метре пельтоз. Нуназе элькунъя +11…+16 градус возиськоз. Омыр зӥбет луло узвесь юбоя 748 миллиметр луоз, омырлэн мускытлыкез – 55 процент. Тегъёс: МЧС Удмуртия куазь гужем | Инкуазь |
Анжелика Тихонова корреспондент «Куара» огин офлайнэ вамыштэ но «Куара вера» нимо нырысетӥ ужрадэныз тодматэ. Пумиськон 25-тӥ оштолэзе Ижкарысь «Арт-резиденциын» (К. Маркс ульча, 258) ортчоз. Со сярысь ивортодэтъя «Удмуртия» агентстволэн корреспондентэзлы «Куара» огинлэн кивалтӥсез Владислав Степанов вераз. «Куара вера» - со удмуртлык сярысь вакчи лекциосын ӝыт. Отчы пыроз ваньмыз, мар удмурт лулчеберетэн, туала удмурт обществоен, удмуртъёслэн ортчеменыз герӟаськемын но мукетыз. <…> Та милям нырысетӥ таӵе ужрадмы, кудӥз мерлыко вотэслэн инъетысьтыз потӥз но зэмос улонэ пыӵа ини. Та дырозь «Куара» тросгес туала удмурт медиа сямен ужаз Владислав Степанов, «Куара» огинлэн кивалтӥсез Владислав Степановлэн верамезъя, таӵе лекциосын ӝытъёс али быдэс дуннеын вӧлмемын, нош удмуртлыкен, удмуртъёсын, удмурт кылын герӟаськем площадка ӧй вал на. Ӝытын пӧртэм ужпумъёсты ӝутозы, кылсярысь, Елена Ильина удмурт инстаграм сярысь малпанъёссэ шараялоз. Наталья Дмитриева карын улыса нылпиез удмурт будэтон луонлыкъёс пумысен вераськоз. Владислав Степанов верамъя, али та ужпум троссэ анай-атайёсты сюлэмшугъяськытэ. «ВКонтакте» мерлыко вотэсэз удмурт кылэ берыктонлэн кулэлыкез, аспӧртэмез, аслаз ортчем сюресэз сярысь Богдан Анфиногенов мадёз. Удмуртъёслэн выжыоссы сярысь Александр Митряковлэсь лекцизэ кылзыса тодыны луоз. Нош Дарали Лели туала удмурт драматургия, туннэ нуналлы югдур сярысь малпанъёсыныз люкиськоз. Вераськисьёслэн лекциоссы 15 минут кыстӥськозы, со сяна, лекция бӧрсьы 5 минут ӵоже кенешонъёс луозы. Пумиськон 18 час 30 минутэ кутскоз. Пусйыны кулэ, радъясьёс ужрадысь видео лэсьтозы. Бӧрысь сое «Куаралэн» «ВКонтакте» мерлыко вотэсысь огинысьтыз адӟыны луоз. Тегъёс: Лулчеберет Ижкар егитъёс Удмуртия удмуртъёс Мерлык | Мерлык |
Туспуктэм: Удмуртиысь зоопарклэн пресс-службаез Наталия Сильвестрова Удмуртиысь зоопарке Африкаысь куӵо гиенаосты вайизы. Со сярысь ужъюртлэн пресс-службаез ивортӥз. 8 толэзьем пӧйшуръёс выль улон интызылы дышо гинэ ай, соин куноос шоры кышкасагес учко. Куӵо гиенаос ас видысьтызы тужгес но бадӟымъёсыз луо: кузьдалазы 1,5 метрозь луыны быгатэ, ӝуждалазы – 92 сантиметр. Соос Африкалэн лымшор но шундыӝужан палаз уло. Та пӧйшуръёс кланъёсын уло. Тодэ вайытом, кылем арлэн пумаз Удмуртиысь зоопарке гожмо мангустъёс вуизы. Тегъёс: пӧйшуръёс Зоопарк Удмуртия Ижкар | Мерлык |
Туспуктэм: Руслан Нуриахметов Майя Бывальцева 24-тӥ гудырикошконэ Дэри ёросысь Лудорвай гуртын 80 интылы чаклам выль ясли-сад усьтӥзы. Лэсьтӥськон «Демография» йӧскалык ӵектосъя мынӥз. Со сярысь Удмуртиысь тӧролэн но кивалтэтлэн пресс-службазы ивортӥз. « Татын 2 аресысен 7 аресозь пиналъёслы ньыль группа луоз: кыкез – пӧртэм арлыдо, эшшо кыкез – огадь арлыдо нылписолы. Куинь аресысен Лудорвай, Шудӟа гуртъёсысь, Тихие зори, Ижевское раздолье, Старая мельница, Покровское но мукет посёлокъёсысь вань пиналъёсты кутом » Татьяна Соелова, Лудорвайысь нылпи садлэн кивалтӥсез Ясли-садын группаослы вӧлмыт висъетъёс но кӧлон висъетъёс, крезьгуръя но спортъя залъёс, сиён пӧран но эм блокъёс лэсьтэмын, туала тӥрлык но мебель, яркыт шудонъёс, дышетон материалъёс басьтэмын. Юрт тазалыксыя сюбегатэм быгатонлыкъёсын муртъёслы тупатэмын. Ужъюрт лицензированиез ортчиз ни, пиналъёсты вуоно арняысен кутыны кутскозы. 2022-тӥ арлэн нырысетӥ палараз Дэри ёросын ньыль нылпи сад пуктонэз ылпумъязы – Лудорвайын, Хохряиын, Постолын но Люкшудьяын. Быдэстон пала вуо Юсь черкгуртын ясли ӝутон ужъёс. Постолысь нылпи садэз 26-тӥ гудырикошконэ усьтыны чаклало. Толдэ вайытом, 15-тӥ гудырикошконэ Ижкарысь Архитектор П. П. Берш нимо ульчаын 15 номеро нылпи садлэсь кыкетӥ юртсэ усьтӥзы. Тегъёс: Удмуртия автозавод Лудорвай нылписад йӧскалыкӵектосъёс | Дышетон но тодос |
Майя Бывальцева Удмурт Гербер Ижкарын 12-тӥ инвожое ортчоз. Со сярысь Удмуртилэн шоркарысьтыз администрацилэн пресс-службаез ивортэ. Сяме пыӵамъя йӧскалык шулдыръяськон Кызьпу арамаын ортчоз. 2018-тӥ арын нимысьтыз саклык висъяськоз Россиын удмурт движение кутскем дырысен 100 ар тырмонлы. Куноос понна паркын пӧртэм площадкаос ужалозы. Валтӥсь сцена вылэ Кырӟанъя но эктонъя «Италмас» кун академ ансамбль потоз. Тодэ вайытом, элькун Гербер Ува ёросын 16-тӥ инвожое ортчоз. Валтӥсь темаез воршудъёс луозы. Ватсалом, Россиысь удмуртъёслэн I ӧтчамзы ортчем дырысен 2018-тӥ арын 100 ар тырмиз. Солы сӥзьыса, Алабгоын бадӟым конференци радъязы. Отчы пӧртэм улосвылъёсысь 300 пала адями лыктӥз. Люкаськемъёс этнотуризмез, удмурт кыллы дышетонэз но удмурт движениез азинтон ужпумъёсты ӝутӥзы но кенешонъёслы йылпумъянъёсъя резолюци кутӥзы. Тегъёс: Лулчеберет Ижкар Удмуртия Гербер удмуртъёс праздникъёс шутэтскон | Лулчеберет но туризм |
Туспуктэм: Руслан Нуриахметов Майя Бывальцева Удмуртиын гурт возёс удысын ужасьёслы – механизаторъёслы, агрономъёслы, пудо вордисьёслы, скал кыскисьёслы – туэ ватсаса 57 корка пуктозы. Со сярысь элькунлэн тӧроез Александр Бречалов мерлыко вотэсъёсысь бамаз ивортӥз. « Элькун "Комплексное развитие сельских территорий" программая ватсаса коньдон басьтоз. 4 сюрс пала квадрат метр ӝутомы. <…> Ужасьёслы коркаос ӵош пуктом – лэсьтӥськонэ возъёсъёс но коньдонзэс висъялозы » Александр Бречалов, Удмуртилэн тӧроез Гурт возёсъёслэн куронъёссыя выль коркаос пуктозы: - Вотка ёросысь «Мир» гурт возёсын – 5; - Глаз ёросысь «Коммунар» но «Кожильский» возёсъёсын – 12; - Дэри ёрсоысь Азин нимо возёсын – 2; - Сарапул ёросын, со пӧлын «Восточный» но «Русская Нива» огазеяськонъёсын, - 37; - Красногорск ёросын Чупин фермерлэн возёсаз кык квартираем 1 корка. Вить ар ортчыса, ужасьёс улон инызэс дунызлэсь 10 процентсэ тырыса басьтыны быгатозы, 10 ар ортчыса – 1 проценсэ гинэ. Тодэ вайытом, азьвылгес 26 корка пуктозы шуыса веразы вал: Алнаш, Вотка, Дэбес, Кез, Красногорск, Сьӧлта, Ува, Шаркан но Юкаменск ёросъёсын. Озьыен, 2023-тӥ аырн гурт возёсын удысын ужасьёслы 83 корка ӝутозы. Тегъёс: Удмуртия корка лэсьтӥськон гуртвозёс | Гурт возёс |
Майя Бывальцева Матысь нуналъёсы Удмуртиын куазь кӧс но шуныт луоз. Со сярысь улосвыл Гидрометцентрлэн пресс-службаез ивортэ. Зоръёс кошкизы, куинь нунал куазь кӧс луоз. <…> Покчиарняе нуназе саюлын температура 25-27 градусозь ӝутскоз Удмуртиысь Гидрометцентрлэн пресс-службаезАрня пумын куазь нош ик сӧриськоз. Интыосын дырын-дырын зорылоз, гудыръялоз, но сое ортчем куинь нуналъёсын уд ӵошаты ни.. Удмуртарняе но кӧснуналэ шуныт луоз на, арнянуналэ салкымгес (22-24 градусозь) Удмуртиысь Гидрометцентрлэн пресс-службаез Тегъёс: Гидрометцентр Удмуртия куазь гужем | Инкуазь |
Майя Бывальцева Ижкарын улӥсь удмуртъёс дышем сямъя ини 12-тӥ инвожое Кызьпу арамае люкасько. Гербер шулдыръяськонэ арысь аре тросгес калык лыктэ. Но таяз арын куазь воштӥськонъёс пыртӥз. Тросэз доразы кылизы, дыр, лыктэмъёс пӧлысь но куд-огез кошконо луиз. Но йӧзор ортчем бере ик Кызьпу арама нош калыкен тырмиз. Жаляса верано, зорлэсь техникаез утьыны ӧз быгатэ, микрофонъёс ӧз ужалэ. Но артистъёс олокыӵе но югдурын кырӟаны-эктыны быгато. Валтӥсь сцена вылэ потӥзы Удмуртилэн кун филармониысьтыз коллективъёс — «Италмас», «Шулдыр ӝыт» но мукетъёсыз. Таяз арын филармонилы кылдэмез дырысен 80 ар тырме. Герберын асьсэлэсь азбаръёссэс усьтӥзы «Удмурт Кенеш» огазеяськон, К. Герд нимо йӧскалык музей, Россиысь тодосъя академилэн Урал ёзэтысьтыз Историяя, кылъя но литературая удмурт институт. Дышем сямъя, Герберын ӝукез вӧсязы, соин вань люкаськем калыкез утялтӥзы. Йӧзор мылкыдэз ӧз сӥяты. Шулдыръяськыны лыктэмъёс кыразы-эктӥзы но, шудӥзы но. «Куазь мылкыдмы вылын ӧз шӧдӥськы. Туэ жаль, ваньмызлы зорлэсь ватӥськыны инты чакламтэ шуыса. Вуонояз сое лыдэ басьтыны кулэ, дыр. Но тужгес бадӟым ыштон техника ласянь. Арганъёсмы милям шудо, ми ваньзэ соосты утимы. Котьма ке но, милям азбарамы шулдыръяськон азьланьтӥське, гур ӝуа, перепеч, табань пыже. Калык ӧз кошкы», — вераз «Удмурт Кенеш» огазеяськонлэн тӧроез Татьяна Ишматова. Кызьпу арамае вуылӥз Удмуртилэн тӧроезлэсь ужзэ быдэсъясь Александр Бречлов но. Со Ижкарын Удмурт лулчеберетъя центр одно ик луоз шуыса вераз но солэн пуштросэз пумысен ӵектонъёсты сётыны куриз. Люкаськем калыкез праздникен ӟечкылаз но ваньмызлы ваньбур, но тупаса улон сӥзиз. «Удмурт Кенешлэн» азбараз улосвыл кивалтӥсез гурысь соку гинэ поттэм перепечен но табанен утялтӥзы. Гербер-2017 Ижкарысь Кызьпу арамаын 23 фото Тодэ вайытом, элькун Гербер шулдыръяськон 17-тӥ инвожое Можга ёросысь Пичи Сюга гуртын ортчоз. Тегъёс: Лулчеберет Ижкар Удмуртия УдмуртКенеш Гербер удмуртъёс ТатьянаИшматова АлександрБречалов | Лулчеберет но туризм |
Алёна Григорьева Бензинлы акцизъёслэн йылэмзы Удмуртиысь Сюрес фондлы 150 млн манет ваёз. Та сярысь «Удмуртия» агентстволы транспортъя но сюресъя Удмуртилэн министрэз Виктор Вахромеев ивортӥз. «Та ӟеч ивор. Ватсаськем коньдон фондэ туннэ туж кулэ, со трос ке но ӧвӧл. Таяз аре инкуазь милемлы 15 няськытан вакыт «кузьмаз», температура я плюсэ, я минусэ шуак выжилӥз. Соин асфальтмы но оглом сюресъёсмы сыӵе уродэсь», - валэктӥз Вахромеев. 29 тулыспалэ Росси правительствоын бензинлы но дизель эстӥськонлы акцизъёсты йылон сярысь кат потӥз, кудӥзъя 1-тӥ оштолэзьысен бензинлы акциз 1 литр понна 2 манетлы будэ, дизтопливолы – 1 манетлы. Тодады вайытом, таяз арын акцизъёсты огпол будэтӥзы ини. 1-тӥ толшорысен Евро-5 бензинлы акциз 36,1% йылӥз, дизтопливолы – 20,3%. | Авто |
Майя Бывальцева Суй-пыдзыя сӧсыр пиналъёслэн огъяросси гужем спартакиадаязы Удмуртиысь спортсменъёс вить медаль утӥзы ни. Со сярысь мерлыко вотэсысь «Паралимпийское движение УР им. В. Н. Кузнецова» огинын ивортэмын. Ӵошатсконъёс Москва улосвылысь Раменское карын 31-тӥ пӧсьтолэзьысен 4-тӥ гудырикошконозь ортчо. 14-18 аресъем пиналъёс армрестлингын, уянын, бадминтонын но дартсын кужымзэс мертало. Нырысетӥ кык нуналлы йылпумъянъёсъя, Удмуртилэн шыкысаз 2 зарни, 2 азвесь но 1 бронза медальёс. Армрестлингын нырысетӥ инты басьтӥз Александр Соловьёв, парен бадминтон шудонын кыкетӥ луиз Алексей Фёдоров, Павел Шульмин уянын зарни, азвесь но бронза медальёс утӥз. Тегъёс: Спорт Удмуртия Россия сӧсыръёс пиналъёс | Спорт |
Майя Бывальцева Юрттэт ӝог ӧтён кнопкаос элькунысь ваньмаз школаосын вань. Со сярысь ивортэ Удмуртиысь дышетонъя но тодосъя министерстволэн пресс-службаез. «Коньдон тырмымтэен туэ тулыс Эгра но Сьӧлта ёросъёсысь 17 дышетсконниосын полициез ӝог ӧтён кнопкаос кысэмын вал ке, та дыре Удмурт Элькунысь ваньмаз школаосын юрттэт ӝог ӧтёнъя кнопкаос ужало», — верамын удысэтлэн ивортоназ. Отын озьы ик пусъемын, 76 процентаз дышетсконниосын кнопкаос телефон станциен герӟамын но возьмась дорын постын сыло. Эшшо 24 процентаз школаосын сотовой телефонъёс кутӥсько. «2016–2017 дышетскон ар кутсконлы школаос азе пуктэм кышкыттэмлыкъя куронъёс быдэстэмын», — верамын улосвылысь дышетонъя но тодосъя министерстволэн ивортоназ. Тодэ вайытом, 16-тӥ гудырикошконэ элькунысь кунпуш ужъёсъя министр Александр Первухин вераз, юрттэт ӝог ӧтён кнопкаос Якшур-Бодья ёросысь одӥгаз но школаын ӧвӧл шуыса. Удмуртиысь МВД ивортэмъя, гудырикошкон шорлы улосвылысь 76 процентаз дышетсконниосын юрттэт ӝог ӧтёнъя кнопкаос пуктэмын вал. Тегъёс: Дышетон Удмуртия пиналъёс школаос Дышетонъянонаукаяминистерство кышкыттэмлык | Дышетон но тодос |
Туспуктэм: Алексей Арзамасцев Майя Бывальцева Ижкарысь 88 номеро школа вылэ омрыскон дыръя сӧсырмем но эмъяськонние шедем нырысетӥзэ дышетскиесез дораз лэзизы. Со сярысь 30-тӥ куарусёнэ Удмуртиысь кивалтэтлэн тӧроезлэн воштӥсез Эльвира Пинчук ивортӥз. Солэн кылъёсызъя, пиналлэн асшӧдонлыкез умой. « Пияш больничнойын, сое эмчиос дораз чакласа возёзы » Эльвира Пинчук, Удмуртиысь кивалтэтлэн тӧроезлэн воштӥсез Тодэ вайытом, Ижысь эмъяськонниосы сизьым пиналъёс кылизы, эшшо 15 адямиез Москвае нуизы. Ижкарысь 88 номеро школаын тодмотэм адями ыбылӥськон ӝутӥз шуыса ивортон полицие 26-тӥ куарусёнэ 10 час котырын вуиз. Йыртэмась 17 адямиез быдтӥз, 23 мурт эмъяськонниосы шедиз. Полицейскойёс йыруж лэсьтӥсьлэсь шӧйзэ шедьтӥзы, берлогес сое тодмазы. Учыръя уголовной ужез Россиысь Следствиосъя комитетлэн валтӥсь аппратэз нуэ, Удмуртилэн шоркараз удысэтлэн кивалтӥсез Александр Бастрыкин вуылӥз. Ижкарысь дышетон юртъёсын кышкыттэмлыкъя куронъёсты кужмоятӥзы. Тегъёс: Ижкар эмъяськонниос | Тазалык |
Туспуктэм: Руслан Нуриахметов Наталия Сильвестрова 0+ Ижкарын Россилэсь нуналзэ но Карлэсь нуналзэ дышем сямен куинь нунал пусъёзы. Шулдыръяськонъёс 10-тӥ инвожое кутскозы, со нуналэ Ижкарын Азбарлэн нуналэз ортчоз, 11-тӥ инвожое – Ёрослэн нуналэз, 12-тӥ инвожое – Карлэн нуналэз но Россилэн нуналэз. Со сярысь кар администрацилэн пресс-службаез ивортӥз. Азбарлэн нуналэз 10-тӥ инвожое азбаръёслэн «Из нас слагается Ижевск» вожвылъяськонзы ортчоз. Конкурсэ пыриськыны мылкыд карисьёс куриськонъёсты 7-тӥ инвожоозь келяны быгато. Куронъёсын чӧлсконпусъя тодматскыны луэ. Ёрослэн нуналэз 11-тӥ инвожое 11 часысен 18 часозь интерактивной программаос но концертъёс Егит кузпалъёслэн скверазы, Драгуновлэн сквераз, Космонавтъёслэн парказы, «Радуга» вузкарон центр дорын, Палэзьпу скверын, Металлургъёслэн скверазы но мукет интыосын радъяськозы. 20 часын Александр Невский нимо черк азьын Хоръёслэн бадӟым соборзы ортчоз. Карлэн нуналэз 12-тӥ инвожое Карлэсь нуналзэ пусъён валтӥсь ужрадъёс Шор площадьын, Иж тыметлэн ярдураз, Вормон скверын, Операя но балетъя кун театр азьын, Кивалтэтлэн юртэз вӧзын, Ротонда азьын площадкаын но мукет интыосын ортчозы. 8:00 – А. Ф. Дерябинлэн шайвылаз сяська понон. 9:00 – барабанщицаослэн ансамбльзы, «Граница» центрысь кадетъёс, Ижкарысь дано улӥсьёс, кар администрациысь огмуртъёс Иж тыметлэн ярдуртӥз Дерябинлэн синпелетэз доры вамыштозы. 10:00 – «Город трудовой доблести» стела азьын почётной караул ортчоз. Ужрад улсын сяська понозы, «Почётный гражданин города Ижевска» пусъёсты сётозы. 10:00-18:00 – Операя но балетъя кун театр азьын «Адам» радиолэн «Я горжусь!» студизы ужалоз, Ижкарез данъясь муртъёс куноос луозы. 10:00-17:00 – «Металлург» лулчеберет дворец котырын кастомизировать карем машинаосын «Арт-парковка» адӟытон ужалоз. Суредась Аполлинария Перейро «Москвич-412» машина вылын суреданъя мастер-класс ортчытоз. 11:00-14:00 – Кивалтэтлэн юртэз сьӧрысь Ротонда дорысь площадкаын но Наговицын нимо урамын нылпиослы карлэсь нуналзэ радъялозы. «Город читает» литература площадкаын анайлэсь изен азьын кылбуръёсты лыдӟемзэ тодэ вайыны луоз. «Молодой человек» театрысь актёръёс «Веселые клоуны в гостях у гномов» спектакль возьматозы. 11:00-19:00 – Киром нимо паркын Ижкар Гербер ортчоз. 12:00-15:00 – Шор карлудын «Мы вместе» концерт радъяськоз, куноосты нылпи коллективъёс шулдыртозы. «Звездочки Ижевска» ӵектослэн финалэз, ульча крезьгурчиослэн «Место для шага вперед» фестивальзы ортчоз. «Игры нашего двора» площадкаын бадӟымъёс но пиналъёс ӝӧквыл шудонъёсын, резинкаен, «12 палочек» но мукет шудонъёсын шудыны быгатозы. Туспуктэмъёсын «Будущее России - это МЫ» адӟытон усьтӥськоз. 12:00-17:00 – егитъёслэн мынэтъёссылэн «Голос улиц» фестивальзы ортчоз. 12:00-16:00 – Иж тымертлэн ярдураз «Олимпийская набережная» ӵектос ужалоз. Спортэз яратӥсьёс понна пӧртэм пӧртэм турниръёс но показательной возьматонъёс ортчозы. 13:00 – «Столица» вузкарон центр дорын Ижкар мотозаводын мотоциклъёсты поттонлы 90 ар тырмонлы сӥзем «Zа Россию» мотопробег кутскоз. 14:00 – Нылпи творчествоя дворец дорысь «Центр уличного баскетбола» площадкаын граффития «Молодежь. Герои Удмуртии» элькун ӵектосэн тодматон радъяськоз, Ижкарын вордскем Россиысь дано баскетболистлы Андрей Кириленколы сӥзем граффитиез усьтозы. 15:00-17:00 – Шор карлудын мылкыд карисьёс позыръяськыны, сальсаез, бачатаез но кубинской сонэз эктыны дышетскыны быгатозы. 19:00 – карлудысь валтӥсь сцена вылын концерт радъяськоз, куноослы П. И. Чайковский нимо искусствоосъя нылпи школалэн «Выше радуги» студиысьтыз пичи артистъёс, Брангурт песянайёс куноослы мылкыд сётозы. Озьы ик Россилэн нуналэныз но Карлэн нуналэныз Ижын улӥсьёсты но куноосты Россиысь калык артист Олег Газманов ӟечкылалоз. 19:00 - Иж тымет ярдурысь сцена вылын концерт «Танцующий город» эктонъя марафонысен кутскоз. 20:00-22:00 – отын ик электрон музыкая «IZH-18» фестиваль ортчоз. Интерактивной площадкаос Удмуртиысь зоопаркын, Космонавтъёслэн парказы, «Матрица» вузкарон центр дорын но мукет интыосын ужалозы. Тодэ вайытом, туэ шулдыръяськон пумын салют уз лэзьялэ. Туспуктэм: Ижкар администрацилэн пресс-службаез Тегъёс: Карлэннуналэз Россилэннуналэз праздникъёс Ижкар Удмуртия | Мерлык |
Майя Бывальцева 18-тӥ толсуре Ижкарын «Шудком» удмурт визьбур клублэн кыкетӥ сезонэзлэн йылпумъян шудонэз ортчиз. Отчы котькулэсь трос пыриськисьёс вуизы — ӝӧкъёс сьӧры быдэн куать муртэн 20 командаос пуксизы. Тодэ вайытом, одӥг сезонын куать шудон луэ. Котькуд шудонын куинь люкетэз, котькудаз быдэн 9 юан чузъяське. Соосты «Что? Где? Когда?» шудонлэн Удмуртиысь лигаез дася. Пуштроссыя юанъёс туж пӧртэмесь луо, соос пӧлын удмурт кылэн, лулчеберетэн, Удмуртиен герӟаськемъёсыз но вань. Кыкетӥ сезонлэн йылпумъян шудоназ, кылсярысь, таӵе юанъёс вал: Юан: Удмурт мадиськонын СОЕ турилэн нырыныз ӵошато, ваньзэ кыклы люкыны быгатэ шуыса. Вералэ СОЕ. Валэктон: качы (качы но тури ныр ог-огзылы кельшо). Юан: Удмуртъёс беризез туж дунъяло вал, уго со осконъёсын, но, юрт котырын, но туж бадӟым юрттэт сётылӥз. 19-тӥ даурлэн шораз беризез сыӵе зол уг ни дунъяло вал, уго лавкаосын товаръёс пӧлын СО вӧлмиз. Мар СО? Валэктон: сакыр (беризь бордысь умортоос трос чечы сёто вал. Сакыр потэмен чечылэн данэз пичияз). Юан: Ф. Васильевлэн кылбураз эмеспиос, бызьись нылэз кураку, яратэмзэ уг юало вал. Юало вал: секыт меда СО. Одӥг пол, кунгожез потыкуз, кышномуртлэсь СОЗЭ басьтӥзы, нош ассэ кышномуртэз катэз тӥясен лыдъязы. Вералэ СОЕ. Валэктон: уксётӥрлык «Шудком» удмурт калыклэн историеныз но лулчеберетэныз тунсыкъяськон мылкыдэз но ӝутэ, удмурт кылэз волятыны но юрттэ. «Юанъёс тунсыкоесь, юанъёс милемлы кельшо. Секытгес удмурт кылэз валаны, малы ке шуоно ваньмы удмурт кылэз туж юн, туж чебер ум тодӥське, соин ик куд-ог дыръя мае милесьтым юазы ик валаны ум вуттӥське», — вераз ивортодэтъя «Удмуртия» агентстволы Удмурт кун университетысь Историяя факультетысь выпускникъёслэн но студентъёслэн «Вик-Вак» командазылэн капитанзы Артём Малинин. Та команда визьбур клублэн кыкетӥ сезоназ гинэ шудыны кутскиз, но котькуд пумиськонын тужгес трос балл люкасьёс пӧлын вал. Со сезонын 2-тӥ инты басьтыны луонлык сётӥз. Капитанзы верамъя, командалэн ёзчиосыз та выллем мукет шудонъёсы уг ветло, «Шудкомлы» но нимысьтыз люкаськыса уг дасясько. «Татын луыны кулэ именно логической мышление. Энциклопедический гинэ юанъёс луысалзы ке, татын ми ӧй шудысалмы, татын шудысалзы академикъёс кыӵе ке, профессоръёс, докторъёс. Татын кулэ особый способ мышления, со вань ке, тон юанлы валэктон сётыны быгатод. Озьы ик, кончено, уровень образования луыны кулэ, малы ке шуоно тодыны кулэ, кылсярысь, кыӵе кунын маин выро, кыӵе адямиосыз уло, кыӵе культураез, традициез. Сое тодон озьы ик юрттэ, конечно, но чылкак со гинэ валэктон уз сёты», — лыдъя Артём Малинин. Йылпумъян шудонын куинетӥ инты басьтӥз удмурт анайёслэн «Анай клуб» командазы, кыкетӥ — егит азьветлӥсьёслэн «Кызьыайсо» командазы», нырысетӥ — «Валамон-Паримон» команда. Куать шудонлы йылпумъянъёсъя вормисе потӥзы: 1-тӥ инты — «Валамон-Паримон» (100 балл) 2-тӥ инты — «Вик-Вак» (93,5 балл) 3-тӥ инты — «Кынкорт» (89 балл) «Шудком» визьбур клублэн 2017-тӥ ар понна йылпумъян шудонэз 9 фото Тодэ вайытом, «Шудком» визьбур клублэсь шудонъёссэ ортчытэ удмурт егитъёслэн «Шунды» огазеяськонзы Удмуртиысь йӧскалык политикая министерствоен ӵош. Нырысетӥ сезонын сизьым команда шудыны кутскиз, йылпумъян люкетаз укмыс команда вал, табере тани 20-лэсь ятыр люкаськизы ни. Берлоосаз шудонъёсын котькуд адями 150 манет тыроно луиз ке но, со нокинэ ӧз дугдыты. «Озьы ик, кызьы адямиослы кельше шудыны футбол, кыӵе ке адямиослы кельше шудыны театрын, кылсярысь, яке театрысь возьматонъёсты учкыны, озьы ик татын но. Сыӵе ик мылкыд вань адямиосын адӟиськыны, визьдэ сынаны, адямиослы адӟытыны астэ, эшъёстэ», — визьбур клубе пыриськемзэс валэктӥз Артём Малинин но вуоно сезонэ нош ик шудыны пуксёзы шуыса ватсаз. Нош вуоноез сезон одно ик луоз, пусйиз «Шунды» огазеяськонлэн тӧроез Алина Чернова. Чакланъёсъя, нырысетӥез шудон тулыспалэ ортчоз. Тамында калык люканы быгатэммы возьматэ, шудон луоз шуыса. Шудомы одно ик вуоно арын. Утчаськом инты, ӵошатӥськом. Тау шуоно шудӥсьёслы — соос уксёен но шудыны лыкто, пичи ке но со милемлы юрттэ Алина Чернова, удмурт егитъёслэн «Шунды» огазеяськонзылэн тӧроез«Сыӵе шудон мед луоз, отчы пырыны престижно мед луоз. Кылемаз шудонын, кылсярысь, урод шудӥд ке, мукетаз, ӧйтӧд, басьтозы-а, уз-а. Но одӥг шудон ортчыса басьтозы. Вот со выллем куронъёс пыртыны кулэ луоз. Кулэ шудонлы зал но бадӟымгес. Сыӵе шудон мед луоз — удмурт калыклэн мед лыктэмез татчы потоз», — пусйиз бӧрсьысь кык сезонын вормись «Валамон-Паримон» командалэн капитанэз Юрий Мишкин. Ватсалом, вормисьёсты но мукетъёсызлэсь маин ке висъяськем командаосты но шудӥсьёсты пусйыны кузьымъёс басьтыны юрттӥзы ужбергатӥсьёс Юрий Мишкин но Павел Чушъялов. Тегъёс: Ижкар Удмуртия удмуртъёс Шунды Шудком | Лулчеберет но туризм |
Майя Бывальцева 29-тӥ гудырикошконлы Удмуртиын коронавирус инфекциен черлан 27 выль учыръёсты пусйизы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназ ивортӥзы. Висёнэз шараязы: Ижкарын - 12 адямилэсь, Кияса ёросын – сизьым, Сарапулын – ньыль, Эгра ёросын – кык, Сарапул но Ува ёросъёсын – быдэн одӥг адямилэсь. Эшшо 24 адями йӧназ. Туннэ нуналлы Удмуртиын выль коронавирус инфекциен черлан 3 сюрс 150 учыръёсты лабораториосын шараязы. 2 сюрс 611 адями йӧназ, 58 мурт кулӥз. Та дыре кызезлэн висисьёслэн тазалыксы секыт лыдъяське. Тегъёс: Тазалык Ижкар висён Удмуртия коронавирус | Тазалык |
Майя Бывальцева 5-тӥ гудырикошконэ Удмуртиын 28 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, зорыны кулэ ӧвӧл. Тӧл уйпал но шундыӝужан вискысь секундскын 7-12 метре пельтоз. Нуназе элькунъя +23…+28 градус возиськоз. Омыр зӥбет луло узвесь юбоя 751 миллиметр луоз, омырлэн мускытлыкез – 82 процент. Тегъёс: МЧС Удмуртия куазь гужем | Инкуазь |
Анжелика Тихонова корреспондент Алнашысь дас синпелетъёс но музейёс доры QR-кодъёсын планшетъёс пуктӥзы. Со сярысь «ВКонтакте» мерлыко вотэсысь бамаз ёрослэн тӧроез Алексей Семёнов ивортӥз. Табере Алнаш ёросын улӥсьёс но куноос синпелетъёс но учкымон интыос сярысь капчиен гинэ пыр-поч тодыны быгатозы Алексей Семёнов, Алнаш ёрослэн тӧроезQR-кодъёсты Трофим Борисовлэн синпелетэз, Ашальчи Окилэн, Геннадий Красильниковлэн музей-юртъёссы но мукет учкымон интыос дорысь шедьтыны луоз. Тегъёс: Мерлык Лулчеберет Музей Удмуртия Алнаш | Лулчеберет но туризм |
Майя Бывальцева 8-тӥ толсуре Удмуртиын 12 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Пуксёнэ улосвылын ӧжыт пильмаськылоз, уз лымыя. Тӧл уйпал но шундыпуксён вискысь секундскын 3-8 метре пельтоз. Нуназе элькунъя -7…-12 градус возиськоз. Омыр зӥбет луло узвесь юбоя 763 миллиметр луоз, омырлэн мускытлыкез – 80 процент. Тегъёс: МЧС Удмуртия куазь | Инкуазь |
Наталья Тетерина Туэ Удмуртиысь автомобиль сюресъёсты тупатъянлы оглом кык но ӝыны миллиард манет висъялозы. Со сярысь журналистъёслы туннэ, 12-тӥ южтолэзе, элькунысь транспортъя но сюрес возёсъя министр Алексей Горбачёв ивортӥз. Озьы ик со ватсаз, улосвыл азьвыл сётэм куриськонъёсызъя федерал коньдэтысь ватсаса но уксё басьтыны оске шуыса. Висъям коньдонлэн бадӟым люкетэз «Кышкыттэмлыко но ӟечлыко сюресъёс» ӵектосэз быдэстыны кутӥськоз. Со улсын туэ 109 иськем сюресъёсты тупатыны чаклало. Одӥг миллиард манетэз кутозы Ижкарысь сюресъёсты лэсьтонлы (43 люкет), 460 миллион манет — «Ижкар агломерациысь» сюресъёсты тупатонлы (шоркарлэн котырысьтыз 100 иськемын). Гурт ёросъёсысь 7 сюрес люкетъёсты «Гурт интывылъёсты азинтон» федерал программа улсын лэсьтыны чакламын, Глазкарысь 35,5 иськем мында 41 люкетэз нимысьтыз ӵектос улсын тупатъялозы (422 миллион манет). Озьы ик таяз арын ватсаса коньдон висъялозы ужъёсты эрико чакланлы. Солы нимаз коньдон висъямын. Торгъёсын быръемын луоз эрико лаборатория, кудӥз ужъёсты кутсконысен пумозяз эскероз Алексей Горбачев, Удмуртиысь транспортъя но сюрес возёсъя министрСо сяна, элькунын ялэм «Сюресъёслэн арзы» улсын гурт сюресъёслэсь 62 люкетсэс тупатыны чакламын. Отӥ дэри но тудву дыръя МЧС-лэн нимысьтыз техникаеныз но ветлыны уг луы. Ватсалом, улосвыл сюресъёсты умоятон сярысь Россилэн азьмуртэз Владимир Путин Федерал Собранилы арлы быдэ вазиськоназ но вераз. Тросэз федерал трассаос эсэпъёслы тупало. Улосвыл сюресъёсын югдур уродгес. Нош интыосын — номырлы но уг ярало. Улосвылъёслэн но каръёслэн кивалтӥсьёссылы вазиськисько: сюресъёслы ялан саклык висъяно. Сюрес лэсьтонлэсь ӟечлыксэ но быдӟалазэ будэтоно, со понна выль технологиосты но амалъёсты кутоно Владимир Путин, Россилэн азьмуртэзКунлэн кивалтӥсез автомобиль сюресъёсты лэсьтонлы но тупатонлы коньдонлэсь быдӟалазэ куать ар куспын кык поллы будэтыны ужпум пуктӥз — 11 триллион манетлэсь тросгес (2012–2017 аръёсы — 6,4 триллион манет). «Удмуртиысь сюресъёсты тупатъян» темая вань иворъёс Тегъёс: Авто Ижкар Удмуртия сюресъёс транспортъяносюресвозёсъяминистерство | Авто |
Туспуктэм: vk.com/daur_100 Майя Бывальцева 19-тӥ куартолэзе Удмуртиын «ДаУР!» ӵектослэн кыкетӥ люкетэзлы кутскон сётӥзы. Со сярысь элькунлэн тӧроез Александр Бречалов мерлыко вотэсъёсысь бамаз ивортӥз. « Туннэ ДаУР 2.0. кутске. Ӵектослэн нырысетӥ люкетаз асьмеос Удмуртиысь учкымон интыосын картаез будэтом » Александр Бречалов, Удмуртилэн тӧроез Картаез будэтон понна тунсыко интыез ӵектоно (азьвыл ӵектосэ пыриськымтэ мед луоз), со сярысь мерлыко вотэсъёсын «Дополним карту даур.рф» йыръянэн пост гожтоно, туспуктэм яке видео ватсано, #даур100 #ОткрываемУдмуртиюВместе хештегъёс ватсано, чӧсконпусъя формаез гожтоно. Ӵектоно инты огезлы категорилы мед тупалоз: - инкуазьысь синмаськымон инты; - сиён-юон ласянь тунсыко инты (отын удмурт сиён-юонэз веъяны мед луоз); - удмурт мифъёсын но дауркылъёсын герӟаськем учкымон ины; - лулчеберет ласянь дуо луись инты; - историен герӟаськем инты; - музейёс но синпелетъёс; - вӧсьлыкен герӟаськем учкымон инты; - мер интывылъёс. Ӝоген квест но кутскоз. Туэ выль куронъёс, выль интыос но рубрикоас луозы. Тужгес мыло-кыдо пыриськисьёсты кузьымъёсын пусъёзы. Тодэ вайытом, 2020-тӥ арын, Удмуртилэн кунлыкезлы 100 ар тырмон аре, шаерамы улӥсьёс ӵектос улсын 100 тунсыко но учкымон интыосты бырйизы. Квестэ но творчествоя вожвылъяськонэ пыриськем муртъёс кузьымъёс басьтӥзы. Тегъёс: Удмуртия Туризм Удмуртиысьтуризм АлександрБречалов синпелет Ижкар | Лулчеберет но туризм |
Майя Бывальцева Вавож ёросысь Мичурин нимо возёсын 2019-тӥ арын котькуд скаллэсь шорлыдын 9 сюрс 77 килограмм йӧл кыскизы. Со сярысь элькунысь гурт возёсъя министерстволэн пресс-службаез ивортэ. 2016-тӥ арын возёсын одӥг скаллэсь 7 сюрс 702 килограмм басьтӥзы, ёросъя со тужгес бадӟым луиз. Собере 8 сюрс килограммез ортчизы. Тодэ вайытом, Удмуртиысь гурт возёсъёс 2018-тӥ арын нырысьсэ котькуд скаллэсь шорлыдын 6 сюрс килограммлэсь трос йӧл кыскизы. Кылем арын 11 толэзь ӵоже 5 сюрс 991 люкаськиз ни вал. Толшорысен куарусёнозь йыл кысконэз будэтонъя Удмуртия Россиысь куинь азьмынӥсь улосвылъёс пӧлы пыриз. Тегъёс: Вавож Удмуртия гуртвозёс йӧл гуртвозёсъяминистерство лыдпусъёс 100ар | Гурт возёс |
Майя Бывальцева 30-тӥ толшоре Удмуртиын 11 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пилемо улоз, ӧжыт лымыялоз, куд-ог интыосын золгес. Тӧл лымшор но шундыӝужан вискысь секундскын 5-10 метре пельтоз. Нуназе элькунъя -6…-11 градус возиськоз. Сюресъёс вылын лымы пельтэмъёс. Омыр зӥбет луло узвесь юбоя 754 миллиметр луоз, омырлэн мускытлыкез – 89 процент. Тодэ вайытом, куазез эскерисьёслэн ивортэмзыя, 29-тӥ толшор Удмуртиын таиз ар понна тужгес кезьыт нунал луиз. Тегъёс: МЧС Удмуртия куазь лымы | Инкуазь |
Майя Бывальцева Суредан искусствоосъя элькун музейын «Иван Шишкин. Живопись и графика» адӟытон усьтӥськиз 1-тӥ инвожое. Ижкарын улӥсьёслы но куноослы тодмо ӟуч суредасьлэсь 40-лэсь трос ужъёссэ возьматыны луиз Лулчеберетъя Васнецовъёс нимо Ватка музей юрттэмен. Кировысь 5 живописьс, но 5 графиказэ ваизы. Соос пӧлын «Верхушки сосен» но «Пикник в сосновом бору» ужъёсыз. Берлоез картина Ватка музейысь 1910-тӥ арысен возиське, со дыр ӵоже одӥг пол гинэ сьӧрло потаз — 1948-тӥ арын Третьяковлэн галереяяз. Адӟытонэз ӝыны ар пала дасязы, троссэ ужъёсты, со пӧлын офортъёсты но цинкографиез, элькун музейлэн бичетысьтыз поттӥзы. Музейлэн кивалтӥсезлэн Вера Вахрушевалэн кылъёсызъя, Шишкинлэн берлоез бадӟым адӟытонэз Ижкарын 20 ар талэсь азьло вал, нош 2017-тӥ арын со суредасьлэн вордскемез дырысен 185 ар (25-тӥ толшоре) тырмонлы тупаз. Адӟытонэз усьтонэ элькун кивалтӥсьёс но вуылӥзы — Удмуртиысь кивалтэтлэн тӧроезлэсь ужзэ быдэсъясь Виктор Савельев, вице-премьерлэсь ужзэ быдэсъясь Наталья Сударикова, лулчеберетъя но туризмъя министрлэсь ужзэ быдэсъясь Владимир Савельев. «Туж потэ, татчы трос адями мед лыктоз шуыса. Лулчеберетэз зэмос дунъясьёс, творчествоен вырись муртъёс гинэ ӧвӧл, туж кулэ нылпиослэн но ветлэмзы. Соос та чеберлыкез ас синмынызы адӟыны мед быгатозы», — пусйиз Савельев. Иван Шишкинлэн творчествоеныз 2-тӥ инвожоысен 27-тӥ гудырикошконозь тодматскыны луоз. Ижкарын Иван Шишкинлэсь адӟытонзэ усьтон Тегъёс: Лулчеберет Ижкар Удмуртия Суреданустолыкъямузей | Лулчеберет но туризм |
Майя Бывальцева Ижкарысь Кузебай Герд нимо кун йӧскалык гимназия 25 ар тырмонзэ пусйиз. 30-тӥ шуркынмонэ Удмуртиысь йӧскалык театрлэн юртаз ортчем сӥё-дано ужрадэ гимназилы кутскон сётӥсьёс, дышетӥсьёс, пиналъёс но анай-атайёссы, элькун министерствоослэн ыстэм муртъёссы, сьӧрлось ӧтем куноос люкаськизы. Та нуналэ трос шуныт кылъёс, тау каронъёс чузъяськизы йӧскалык гимназилэн нырысетӥ кивалтӥсезлы Ольга Шиловалы. Солэн нырысетӥ 10 аръёс ӵоже кивалтэмез улсын дышетсконни юнмаз, кулэлыксэ возьматыны быгатӥз. Улыса-улыса, малпаса-малпаса, мон кызьы сое вормиськем? Дӥсьтонэ но тырмем, кужыме но тырмем нюръяськыны ваньмыныз шуод-а, мар-а. Но юрттӥсьёс но вал, туж валазы монэ, малы ке шуоно вылӥ кивалтӥсьёс ӧй ке юрттысалзы, ӧй ке саклык висъясалзы, мон сое усьтыны ӧй быгатысал. Котьку но, дыр, артэ кулэ адямиос, кудъёсыз тонэ валало, кудъёсыз сёто тыныд сюрес Ольга Шилова, Кузебай Герд нимо гимназилэн нырысетӥ кивалтӥсезОльга Шилова али но ваньзэс сямен гимназиын дышетскем пиналъёсты нимын-нимын тодэ. Соос мынам улонэ но дӥсьтонэ, шуэ. 1995-тӥ арын, гимназилэн нырысетӥ ужан араз, нырысетӥ классэ мынӥз кырӟанъя калыккуспо вожвылъяськонъёслэн лауреатсы, «Шулдыр ӝыт» ансамбльлэн чеберлыкъя кивалтӥсез Наталья Ушакова. Нырысетӥ луыны секыт вал, тодаз вае со. Соку дышетонын эскеронъёс трос вал, тросэз дышетӥсьёс соку гинэ ужаны кутскизы, аслаз юртэз но рос-прос ӧй вал ай. Но гимназия валтӥсьсэ сётӥз – удмурт кылэз яратон, пусйиз Наталья Ушакова. Со пыӵатӥз яратон удмурт анай кыллы, малы ке шуоно мон гимназиозь тодӥ одӥг-ог кыӵе ке кылъёсты удмурт кылын, но гимназиын именно мон тодӥ, мар со удмурт кыл, мон дышетӥ та кылэз, яратӥ та кылэз. Азьланяз но, али но ужын, мыным со туж-туж юрттэ. И, конешно, гимназия сётӥз мыным зэмос эшъёсме. <…> Дышетӥсьёслы тау. Нырысетӥ дышетӥселы Татьяна Михайловна Волковалы Наталья Ушакова, Кузебай Герд нимо гимназилэн выпускникезОзьы ик Герд гимназиын дышетскиз «Шулдыр ӝыт» ансамбльын мукетыз кырӟась - Эльвира Панченко. Солэн верамезъя, дышетсконни одӥг бадӟым семья кадь вал, эшъяськонзы али но азьланьтӥське. Гимназия пыр удмурт дуннеез усьтӥз ӟуч нылаш Дарья Шиляева. Удмурт кыл быдэс улонме воштӥз, шуэ со. Ас вакытаз нылаш «Шундыкар» но «Вамыш» лагерьёсы, пӧртэм удмурт ужрадъёсы мылко-кыдо пыриськиз. Али со Португалиын улэ, Лиссабонысь католической университетын «Политология но калыккуспо кусыпъёс» ӧръя 2-тӥ курсын дышетске. Яратоно гимназиезлэсь вордскем нуналзэ пусйыны Ижкаре юри лыктӥз. 9-тӥ классозь отын дышетски, удмурт кылэз дышетӥ, со понна туж-туж тау карисько мынам удмурт кылъя дышетӥсезлы Широбокова Валентина Григорьевналы. Со возьматыны быгатӥз, удмурт кыл со туж тунсыко шуыса, со туж кулэ мар ке шуыса. Со бордысь, дышетӥсь бордысь, потӥз сыӵе бадӟым тунсыкъяськонэ удмурт кылэн, оглом удмурт культура доры кыстӥськонэ. <…> Туж трос калыкез тодӥ удмурт кыллы, удмурт культуралы луыса Дарья Шиляева, Кузебай Герд нимо гимназилэн выпускникезКузебай Герд нимо гимназиен юн кусыпъёсыз Удмуртилэн Кун Кенешысьтыз тодосъя, дышетонъя, лулчеберетъя, йӧскалык но егитъёсын ужан политикая ялан ужась ӧрилэн кивалтӥсезлэн, «Удмурт Кенеш» огазеяськонлэн тӧроезлэн Татьяна Ишматовалэн. Ог вакытэ со отын ужаз, отчы дышетскыны ветло нылпиосыз. Одӥгез люкетэз сюлэмылэн отын, со отысь люкиськыны нокызьы уг быгаты, медаз но люкиськы. <…> Мынам туж потэ вал со гимназия мед луоз сыӵе инты, кытын удмурт пиналъёсмы шӧдо асьсэзыс семья пушкын кадь, вылӥ тодон-валан быгато басьтыны но со дыре ик удмуртлык пӧлын мед будыны быгатозы шуыса Татьяна Ишматова, Кун Кенешысь ялан ужась ӧрилэн кивалтӥсез, «Удмурт Кенеш» огазеяськонлэн тӧроезКылдэмез дырысен йӧскалык гимназиен матысь кусыпъёс возе Удмурт кун университетысь Удмурт кылосбуръя, финно-угроведениея но журналистикая институт (азьвыл удмурт кылосбуръя факультет). 1990-тӥ аръёсы гимназиын аспӧртэмлыко колледж кылдытӥзы вал, отын пиналъёс англи кылэз муромытыса дышетӥзы. Али институтлэн инъет луись кафедраез ужа. Милям студентъёсмы одно ик потало отчы практикае, тодматско азьмынӥсь методикаосын. Соин ик мон шуысал ми мылысь-кыдысь келяськомы студентъёсмес гимназие, угось отын соос басьто выль тодон-валанъёс. <…> Милям котьку но институтамы вань гимназиысь дышетскисьёс, соос тыршо утьыны гимназилэсь сётэм традициоссэ но пыриськыны тыршо пӧртэм ужрадъёсы. Озьы ик соос возьмато удмурт кылэз, лулчеберетэз кунгож сьӧрын но, собере, выль тодон-валан басьтыса, берытско ми доры но, куд-огез озьы ик берытско асьсэ гимназиязы но Наталья Кондратьева, УдГУ-ысь Удмурт кылосбуръя, финно-угроведениея но журналистикая институтлэн кивалтӥсезОзьы ик валче ужрадъёс но радъялляло. Кылсярысь, туэ кыкетӥзэ ни экономика тодосъя докторлы Юрий Перевощиковлы сӥзем визьбур вожвылъяськон ортчытӥзы. Ог дасо аръёс талэсь азьвыл, гимназиен Анжелика Михеева кивалтон дыръя, Таллинысь Нымме гимназиен эшъяськыны кутскизы. Кык дышетон юртъёсысь дышетӥсьёс ог-огзы дорын усьтэм урокъёс ортчытъяло, учебникъёсын вошъясько. Со сяна, Эстониысь пиналъёс «Шундыкаре» но вуылӥзы. Удмурт гимназилэн вордӥськем нуналаз Ижкаре эстон дышетсконнилэн кивалтӥсезлэн воштӥсез Карин Клеммер но англи кылъя дышетӥсь, финн-угор ӵектосъёсъя координатор Керсти Сеппер лыктӥзы. Соослэн верамзыя, пиналъёссы туж умой тодо, кытын интыяськемын Удмуртия, кинъёс со удмуртъёс. Туэ Удмуртиысь делегация вуылӥз, соос (пиналъёс – ред.) ваньзы «Ӟечбуресь!» шуизы, кылсярысь, урамысен но, угось соос тодмазы. Шахтин пӧрась школаямы быдэс нунал вал, соос удмурт сиёнъёсты сиизы, со ми понна паймымон вал, пиналъёс туннэ но тодазы ваё на Керсти Сеппер, Таллинысь Нымме гимназиысь англи кылъя дышетӥсьГимназиын ужасьёсты но пиналъёсты ӟечкылаз Удмуртиысь йӧскалык политикая министр Лариса Буранова. Та кун ёзэслы туэ озьы ик 25 ар тырмиз. Ми кыктоос кадь, пусйиз министр. Удмуртиысь кун йӧскалык политика Кузебай Герд нимо йӧскалык гимназитэк ӧвӧл, малы ке шуоно гимназия со огшоры дышетон юрт, огшоры школа гинэ ӧвӧл. Йӧскалык гимназия котькуд калык понна, озьы ик удмуртъёс понна но, - со вуоноезлы оскон. Со кыллэн та музъем вылын улонэзлы оскон, <…> пиналъёс - быдэс калыклэн осконэз Лариса Буранова, Удмуртиысь йӧскалык политикая министрКун Думаысь депутатлэн Алексей Загребинлэн верамезъя, 25 ар тырмонзэ пусйыса, гимназилэн выль вакытэз кутске. Адями арлыдэн ӵошатоно ке, табере со бадӟым ни, солэсь тросгес юалозы но. Дышетон юртлэн кивалтӥсез Татьяна Волкова верамъя, азьланяз соос эшшо тросгес олимпиадаосы, вожвылъяськонъёсы пыриськыны тыршозы. Со гимназилы гинэ кулэ ӧвӧл, асьсэлы пиналъёслы но, озьы соослэн ас кужымзылы осконзы будэ, шуэ кивалтӥсь. Озьы ик со дышетӥсьёслы, анай-атайёслы тау кариз но пусйиз, гимназия Кузебай Гердлэсь нимзэ юнме уг нуллы. Соос, Герд сямен ик, лёгем сюрессы вылысь уз коже, пуктэм ужпумъёссэс пумозяз быдэсъялозы. Ӵуказеез туж шудо луоз гимназилэн. <…> Гимназия озьы ик азинскоз, вамышъялоз азьлань. Кызьы ми вераськомы: милям бурдъёсмы вӧлъямын, ми лобиськомы азьлань Татьяна Волкова, Кузебай Герд нимо гимназилэн кивалтӥсезТодэ вайытом, 2019-тӥ арын Ижкарысь Кузебай Герд нимо удмурт йӧскалык гимназия Дышетон ужъюртъёслэн V огъяросси адӟытоназы вормисьёс пӧлы пыриз. Озьы ик туэ гимназилэн «Проектный офис удмуртских школьников» ӵектосэз Егитъёслэн ӵектосъёссыя Росмолодёжлэн огъяросси конкурсаз вормисе потӥз, нош сӥзьыл ини элькунысь куинь школаосысь пиналъёс со ӵектос улсын лэсьтэм проектъёссэс улонэ пыӵатыны грантъёс утӥзы. Тегъёс: Дышетон Ижкар Удмуртия ТатьянаИшматова ЛарисаБуранова КузебайГерднимогимназия 100ар | Дышетон но тодос |
Майя Бывальцева Балезино ёросын тӧролэн интыяз кандидатъёсты быръёнъя конкурс ялӥзы. Сыӵе пумкылъян кутӥзы 27-тӥ пӧсьтолэзе муниципал кылдытэтысь Депутатъёслэн кенешсылэн азьвыл чакламтэ сессияз. Озьы ик конкурсъя ӧрие ёрослэсь ёзчиоссэ юнматӥзы. Кандидатъёслэсь ужкагазъёссэс 2-тӥ гудырикошконысен кутыны кутскозы. Тодэ вайытом, Балезино ёрослэн тӧроез Ришат Мухгалимов ужысьтыз 29-тӥ южтолэзе кошкиз. Али солэсь ужзэ быдэсъя ёрос администрацилэн тӧроезлэн нырысетӥ воштӥсез Василий Некрасов. Удмуртилэн тӧроезлэсь ужзэ огдырлы быдэсъясь Александр азьвылгес вераз вал, Балезино ёрос элькунын нырысетӥез луоз, кытын тӧроез депутатъёс пӧлысь ӧвӧл, ӧрилэн пумкылъянэзъя быръёзы. Удмуртиысь муниципалитетъёслы тӧроез конкурс амалэн бырйыны луонлык сётӥсь катэз элькунысь Кун Кенеш 25-тӥ оштолэзе кутӥз. Озьы пумкылъян кутӥзы, Балезино ёрослэсь кивалтӥсьсэ тямыс муртлэсь конкурс ӧри быръёз шуыса. Тегъёс: Политика Балезино Удмуртия тӥрлык | Политика |
Туспуктэм: Удмуртиысь физкультурая но спортъя министерстволэн пресс-службаез Майя Бывальцева Удмуртиысь Олипми шудонъёслэн кык полэс бронза призёрез Юлия Каримова пуляен ыбылӥськонъя Россилэн усьтэм кубоказ зарни медаль утӥз. Со сярысь элькунысь физкультурая но спортъя министерстволэн пресс-службаез ивортӥз. Каримова 11-тӥ гудырикошконэ пнематика винтовкаысь 10 метр кемысь ыбылӥськонын нырысетӥ луиз. Ӵошатсконъёс Москва улосвылын 8-18 гудырикошконэ ортчозы. Россиысь спортсменъёс сяна, отчы Белоруссиысь но спортсменъёс пырисько. Со сяна, 22-26 гудырикошконэ Юлия Каримова Огъяросси спартакиадаын кужымзэ мерталоз. Со калыккуспо ӵошатсконъёс интые радъяське, Россиысь атлетъёсты мукет кунъёсын ортчись турниръёсы уг лэзё. Тегъёс: Спорт Россия Удмуртия ыбылӥськон | Спорт |
Майя Бывальцева Матэктӥсь шутэтскон нуналъёсы, 10-11 шуркынмонэ, Удмуртиын куазь толалтэ кадь кезьыт луоз. Со сярысь улосвыл Гидрометцентрлэн пресс-службаез ивортэ. Шутэтскон нуналъёс ӧжыт пильмаськылоз, куазь кӧс но кезьыт луоз шуыса чакласькомы. Шуркынмон кутсконысен нырысьсэ температура та вакытлы эсэплэсь улӥынгес луоз Удмуртиысь Гидрометцентрлэн пресс-службаезАрктика палась омырен кезьыт куазез антициклон ваиз. Уйёсы температура -10…-15 градусозь лэзькыны быгатоз. Нуназе -4…-9 градус луоз. Вуоно арня кутсконын кӧня ке шунытгес кариськоз: пуксёнэ потон уе -6…-11 градус луозы шуыса чаклало, 13-тӥ шуркынмонэ нуназе -1…-6 градус. Тегъёс: Гидрометцентр Удмуртия куазь | Инкуазь |
Наталья Тетерина 12-тӥ толсуре Удмуртиын пилемо луоз, сайкытскылоз, уйпал но шор ёросъёсын интыен ӧжытак лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Тӧл лымшор но шундыӝужан вискысь секундскын 3-8 метре пельтоз. Элькунъя нуназе -2…-7 градус луоз. Тегъёс: Удмуртия куазь инкуазь | Инкуазь |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртиын «Туризм и индустрия гостеприимства» йӧскалык ӵектосъя пуктэм модульной кунокуаос 100 процентлы тырмыло. Соос Ижкарын, Сарапулын но Сарапул ёросын, Воткаын но Вотка ёросын усьтэмын. Со сярысь элькун тӧролэн но кивалтэтлэн пресс-службазы ивортӥз. Модульной кунокуаос пуктыны 310 миллион манет висъязы, ӝыныез со пӧлысь федерал коньдэтысь вуиз. Витез шутэтскон огъетъёс выль кылдытэмын, эшшо витез кутскем ужзэс субсидиослы луыса паськытаны быгатӥзы. Нырысетӥез Ижкарлы матысь нюлэскын пуктэм экоотель ужаны ӧдъяз. Выль ар каникулъёс дыръя со быдэсыз тырмемын вал, гужем толэзьёсы 90 процентлэсь трослы тырме. Оглом отын 22 сюрслэсь трос адями шутэтскиз ни. Куноос Удмуртиысь гинэ ӧвӧл, мукет улосвылъёсысь но вуо. « Йскалык ӵектос улсын туристъёслы интыос кылдытон ласянь "Окна в лес" экоотель одӥгез устоез лыдъямын вал. Нюлэс отель Михаил Мишустинлы путешественникъёслы тунсыко луись но улосвыл шоры саклыкез кыскись умой азинскись туризм локация сямен возьматэмын вал » Александр Бречалов, Удмуртилэн тӧроез Озьы ик 100 процентлы тырме Кам шурлэн ярдураз пуктэм но туэ гужем кутсконын усьтӥськем выль шутэтскон огъет. Буш номеръёс кӧня ке арнялы азьпал уг луо ни. 1-тӥ гудырикошконэ Воткаын шутэтскон база усьтӥзы, нырысетӥ кык арня ужакуз кунокуа 70 процентлы тырмиз. « Удмуртия араз ӧжытсэ миллион туристъёсты вите, озьы бере, тужгес трос куноосты пумитась каръёсын но ёросъёсын номеръёсты йылтыны кулэ. Со ужпумез сэрттон-пертчон ласянь «Туризм и индустрия гостеприимства» йӧскалык ӵектосъя модульной кунокуаосты пуктон туж юрттӥз. Валамон, элькун та ӧрын ужзэ азьланьтоз » Юлия Бадаш, Удмуртиысь туризмъя агентстволэн кивалтӥсез Тодэ вайытом, 2022-тӥ арын Удмуртиын 877 сюрс туристъёсты пусйизы. Тегъёс: Туризм Удмуртиысьтуризм Удмуртия йӧскалыкӵектосъёс | Лулчеберет но туризм |
Туспуктэм: Иван Коновалов Наталия Сильвестрова 7-тӥ пӧсьтолэзе Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыпуксён палась, уйпал но шундыпуксён вискысь секундскын уйин 2-7, нуназе 5-10 метре пельтоз. Элькунъя уйин +12…+17, нуназе +25…+30 градус возиськоз. Омыр зӥбет луло узвесь юбоя 750 миллиметр луоз, омырлэн мусктылыкез – 48 процент. Тегъёс: куазь Удмуртия | Инкуазь |
Анжелика Тихонова корреспондент Пичи Пурга ёросысь Вуж Мӧнья гуртысь Светлана но Михаил Егоровъёслэн семьязы «Арлэн семьяез» («Семья года») огъяросси вожвылъяськонын вормисьёс пӧлы пыриз. Семьязы сярысь ивортодэтъя «Удмуртия» агентстволэн корреспондентэзлы анайзы Светлана Егорова вераз. 2020-тӥ арын «Арлэн семьяез» огъяросси вожвылъяськон витетӥзэ ортчиз. Отчы пӧртэм улосвылъёсысь куинь сюрс пала семьяос пыриськизы. Соосты вить пӧртэм номинациосъя учкизы: «Семья – хранитель традиций», «Многодетная семья», «Сельская семья», «Молодая семья» но «Золотая семья». Вожвылъяськонын оглом 89 вормисьёс луизы. Егоровьёс «Сельская семья» номинациын 19 пусъемъёс пӧлы пыризы. Вормонмылы осконмы вал. Кылем арын ми «Успешная семья Приволжья» вожвылъяськонэ пыриським вал. Лауреат луим. Но отын «Сельская семья» номинация ӧй вал. Туэ тани вал. Нылъёсмы тужгес но шумпотӥзы. Ми но весьваньмы. Вормим, быгатӥм Светлана Егорова, «Арлэн семьяез» огъяросси вожвылъяськонын вормисьПусъём, та вожвылъяськонэ Егоровъёс «Арлэн семьяез» вожвылъяськонлэн улосвыл люкетаз «Сельская семья» номинациын вормемзы бере сюризы. Светлана Александровналэн но Михаил Владимировичлэн сизьым пиналзы: Марина, Евгений, Вячеслав, Виталий, Злата, Алина но Анастасия. Бадӟымезлы нылзылы 26 арес, пичиезлы – 14. Пиналъёссы котьмалы устоесь: спортэн но, творчествоен но выро, техника бордын но тыршо. Мариназы школаын дышетскыкуз баскетболэн шудӥз, математикая лицеез йылпумъяса, институтэ пыриз. Бакалавриатэз но магистратураез горд дипломен быдтӥз. Евгений пизы Ижкарысь техникая кун университетэз йылпумъяз. Армрестлинген, гира ӝутканэн, полиатлонэн выриз. Егоровъёслэн бадӟымъёсыз пиналъёссы ас семьяоссэс кылдытӥзы ини. Быдэн нылъёссэс будэто. Мариназы Ханты-Манскийскын улэ, нош Евгений семьяеныз анай-атаез вӧзын. Вячеслав гитараен, арганэн шудэ, агаез сямен ик, армрестлингэн, полиатлонэн выре, Ижкарысь гурт возёсъя академиын дышетске. Виталий тракторъёс, бензопилалэсь пӧртэм ветлӥсь техника лэсьтон ужен тунсыкъяське. Анайзылэн кылъёсызъя, гаражысь уг пыра. Али лэсьтӥськонъя техникумын механиклэн ӧнерезъя тодон-валан люка. Нош Злата, Алина но Анастасия кутэм нылъёссы луо. Милям асьмелэн одӥг ныл, куинь пи. Соин мынам весяк ныл басьтэме потэ вал. 2014-тӥ арысен пичиен турттӥськом вал ини, весь ӧз пӧрмы. Собере 2018-тӥ арын тани та нылъёсты ӵектӥзы. Озьы басьтоно кариським Светлана Егорова, «Арлэн семьяез» огъяросси вожвылъяськонын вормисьНылъёссы сузэр-апайёс луо. Соослы 16, 15 но 14 арес. Бадӟымез туэ вузкаронъя техникуме дышетскыны пыриз, нош пичиосыз 9-тӥ но 8-тӥ классэ вамыштозы. Анай-атайзылы котьма ласянь юрттыны тыршо. Нылашъёс ӟучесь ке но, кыштыр-кыштыр удмурт кыллы но дышо, школаын но, ас мылкыдзыя куриськон гожтыса, удмурт кылэз дышето. Кызьы пиналъёстылы удмуртлыкез пыӵатыны тыршиськоды юанэлы, Светлана Александровна «со милям вирын пыӵамын» шуиз. Юондыръёсы, я каша, я сюан, я корка туй, я котырес лыдпус - котьку но удмурт дэремъёсын ветло. Сыӵе сям семьяязы гинэ ӧвӧл, быдэс гуртазы пыӵамын. Нылъёссылы но со туж яра. Асьмелэн удмурт дэремъёсмы вань бере, нылъёсмы но, ӟучесь ке но, капчиен басьтӥськизы. <…> Школаын удмурт нунал но луэ ке, соос удмурт дэремен мыно, со вакытэ ик милям гуртысьтымы ик нылпиос туж тросэз уг мыно. Нош нылъёсы сцена вылын кырӟаны, эктыны ярато. Удмурт сямен но экто но, марало но, кызьы дышето. <…> Пимы но арганэн шудыны клубысьтымы ансамбле ветлэ бере, отын ваньзылы парен удмурт дэрем вурылӥзы Светлана Егорова, «Арлэн семьяез» огъяросси вожвылъяськонын вормисьЕгоровъёс та дыре 11 кузя уло. Асьсэос, пиналъёссы, кензы, нуноксы но кузпалэзлэн анаез. Трос кузя улэмзылы шумпото гинэ. Светлана анайзы тазьы шулдыргес но, котькыӵе ужез но, шугъяськонэз но вормыны капчигес шуыса вера. Асьсэос но кузпалэныз вить нылпиё бадӟым семьяосын будэмын бере, соос понна со выль ӧвӧл. Озьы ке но, трос нылпи - со бадӟым кылкутон но. Котькыӵе вакыт луэ. Нылпиослэн переходной арлыдзы. Олокызьы но алыны но, мон ачим педагог бере, олокыӵе но амалъёсты уже кутоно луэ. Котькудӥз понна кылкутоно. Ми трос кузя бере, котькудӥныз кыл шедьтыны но кулэ: кузпалэлэн анаеныз нимаз сямен вераськоно, нылпиосын мукет ласянь, кузпалэн нош мукет вераськоно луэ, кенлы но тупась кыл шедьтоно. Ваньмызъя тупатскыны кулэ Светлана Егорова, «Арлэн семьяез» огъяросси вожвылъяськонын вормись2012-тӥ арысен Егоровьёс фермер луыса ужало. Нырысь-валысь возёс бордын атайзы Михаил Егоров тырше вал, но тазалыкез лябӟемен куштӥськоно луиз. Соку 2017-тӥ арын Светлана Егорова выль крестьян-фермер возёс усьтӥз. Туэ ферма пуктыны грант но утӥз ини. Ми скал возиськом, кыскиськом, йӧл сдатьтӥськом. Кунян будэтӥськом-вузаськом. Бусы возиськом, ю-нянь кизиськом. <…> Бадӟымез пимы милемын ӵош фермаын ужа, со ас ӧнерезъя ӝыны ар ужаз но кошкиз, бусы но, мар но кизёно шуыса. Озьы ик кузпалы ужа, Славик, Виталик пиосмы гужемзэ, соос ваньзы тракторен тыршо, техникаен. Эшшо кутэм ужасьёсмы юртто. Кык кузя скал кыскисьёсмы вань Светлана Егорова, «Арлэн семьяез» огъяросси вожвылъяськонын вормисьГуртын уж уг бырылы, эшшо ик пудоен, бусыен улӥсьёслэн. Кызьы шуэ Светлана Егорова, пудолэн шутэтскон нуналэз ӧвӧл. Озьы ке но, Егоровъёс ужен гинэ уг уло, шутэтскыны но дыр шедьто. Гужем парке потыны тыршиськом. Гуртын но, кыӵе ке праздник ке, кинлэн ке вордӥськем нуналэз яке школа быдтон, школае мынон, яке секыт ужаськом ке, ми торт басьтыса чай юиськом, шашлык пыжиськом. Гужемзэ пыласькыны шур дуре потаськом Светлана Егорова, «Арлэн семьяез» огъяросси вожвылъяськонын вормисьЕгоровъёс понна котьку но валтӥсь интыын семья - ог-огдэ валан, яратон, гажан. Оген кызьы ваньзэ вормод, нош ӵошен ужаны но, улыны но шулдыр, шумпотонэз но, шуг-секытэз но ортчыны каньыл, пусъе Светлана Александровна. Тодэ вайытом, 2018-тӥ арын «Арлэн семьяез» огъяросси вожвылъяськонын Кияса ёросысь Вуж Салья гуртысь Григорьевъёс вормизы. Тегъёс: Мерлык Удмуртия вожвылъяськон ПичиПурга семья 100ар | Мерлык |